title: Kaldean oraakkelit

text: Kaldean oraakkelien kosmologia muistuttaa sisällöltään gnostilaisia opetuksia: ensimmäisestä transsendentaalisesta isähahmoisesta älystä, korkeimmasta jumalasta, saa alkunsa erilaisia emanaatioita. Kaikkeuden luo alempi demiurgi. Ensimmäisen älyn sisällä vaikuttava Hekateksi ymmärretty naispuolinen voima, joka vertautuu Sofiaan, toimii välittävänä maailmansieluna. Aineellinen maailma on kauimpana korkeimmasta jumalasta. Ihmisen sielun tulee karistaa ruumiinsa yltään ja valaistua. Sielu voidaan vapauttaa sen aineellisista kahleista ja sitä voidaan suojella jumalan ja kuolevaisten välisellä alueella vaikuttavilta demonisilta voimilta askeesin ja oikeiden rituaalien kautta.


title: Kaldean oraakkelit

text: Hellenismissä oli kyse kreikkalaisten uskonnollisten ajatusten ja yhteiskunnallisten käytäntöjen yhteensulautumisesta ennen kaikkea persialais-babylonialaisten ja egyptiläisten kulttuurien kanssa, mukaan lukien näiden erilaiset mystiikka- ja viisausperinteet. Hellenistiset ajattellijat esittivät mytologisia ajatuksia, ulkomaisia oraakkelinlausumia ja kultteja filosofian muodossa. Mainituilta alueilta peräisin olevan ajattelun tai pelkästään niiden nimiin laitetun ajattelun katsottiin omaavan tietoa, joka periytyy kaikkein vanhimmista viisausperinteistä.


title: Kaldean oraakkelit

text: Egyptissä muinaisten uskonnollisten ajatusten ja filosofian synteesin muodostamispyrkimykset johtivat Hermes Trismegistoksen nimiin laittujen kirjoitusten ("Hermetica", "Corpus hermeticum") syntyyn. Kaldean oraakkelit oli rinnakkainen mutta pienimuotoisempi yritys esittää kaldealaista viisautta filosofian muodossa. ”Kaldea” oli termi, jota kreikkalaiset käyttivät Babyloniasta. Kyseessä oli kreikkalaisten tapa translitteroida assyrialainen nimi Kaldū, joka oli Babyloniasta kaakkoon sijainneen alueen nimi.


title: Kaldean oraakkelit

text: Nimitys ”oraakkeli” liitettiin kirjoituksiin todennäköisesti siksi, että sillä haluttiin korostaa niiden syvällistä ja mystistä luonnetta. Myöhemmät kreikkalaiset liittivät sibylloiden joukkoon ”Babylonialaisen” tai ”Persialaisen Sibyllan”, jota ”kaldealaisten” kuviteltiin pitävän yhtä korkeassa arvossa kuin kreikkalaiset pitivät Delfoin oraakkelia.


title: Kaldean oraakkelit

text: Tekstien todellinen alkuperä on hämärän peitossa. Jotkut ovat katsoneet, että Kaldean oraakkelit, sellaisina kuin ne ovat säilyneet, olisi laitettu Julianos Teurgin, Julianos Kaldealaisen pojan, nimiin. Tämä oli palvellut Marcus Aureliuksen armeijassa sodassa kvadeja vastaan. Julianos väitti pelastaneensa roomalaisen sotaleirin kuivuudelta aiheuttamalla sadekuuron.


title: Kaldean oraakkelit

text: Ovat kirjoitukset sitten Julianoksen kirjoittamia tai käännöksiä vanhemmista kaldealaisista teksteistä, ne ovat joka tapauksessa hellenistisen synkretismin lopputulosta, erityisesti sellaisena kuin se vaikutti Aleksandriassa, tuon ajan kulttuurisessa sulatusuunissa. Niiden katsottiin ilmentävän ”kaldealaisen filosofian” keskeisimpiä piirteitä, ja niitä pidettiin suuressa arvossa koko myöhemmän antiikin ajan erityisesti uusplatonilaisten filosofien piirissä. Toisaalta esimerkiksi Augustinus esitti näkemyksiä niitä vastaan.


title: Kaldean oraakkelit

text: Kirjoitus laitettiin jossain vaiheessa, viimeistään renessanssiajalla, usein Zarathustran nimiin. Tämän alkuperä saattaa olla Georgios Gemistos Plethonilta. Muun muassa Marsilio Ficino piti Zarathustraa oraakkelien kirjoittajana. Myöhemmin Kaldean oraakkeleita on hyödynnetty 1800-luvulla syntyneessä okkultistisessa perinteessä.


title: Kaldean oraakkelit

text: Alkuperäinen teksti ei ole säilynyt yhtenäisenä. Se tunnetaan ainoastaan myöhempien uusplatonilaisten teoksissa olevien lainausten kautta.


title: Kaldean oraakkelit

text: Wilhelm Kroll julkaisi tekstistä laitoksen, jossa kaikki tunnetut katkelmat oli järjestetty aiheittain. Hänen laitoksensa on ollut pohjana suurimmalle osalle myöhemmästä tutkimuksesta. Laitos ei ole tarkoitettu alkuperäisen runon rekonstruktioksi.


title: Kaldean oraakkelit

text: Mikael Psellos kokosi runosta (ja siihen liittyvästä ”Assyrialaisista oraakkeleista”, jota ei tunneta muualta) yhteenvetoja. Säilyneitä katkelmia on yritetty järjestää myös näiden yhteenvetojen mukaisesti. Tällaiset rekonstruktiot ovat kuitenkin olleet lähinnä teosofisessa tai okkultistisessa käytössä, ei tutkimuskäytössä.


title: Kaldean oraakkelit

text: Kaldean oraakkelien metafyysisen kosmologian alkupisteenä on täydellisen transsendentti jumaluus, jota kutsutaan Isäksi. Hänen tykönään on Voima, luova prinsiippi, josta Järki vaikuttaa saavan alkunsa. Järjellä on kaksitahoinen tehtävä: tutkiskella Isän puhtaasti intellektuaalisen maailman Muotoja, ja muovata aineellinen maailma. Jälkimmäisen kykynsä osalta Järki on demiurgi.


title: Kaldean oraakkelit

text: Intellektuaalisen ja aineellisen todellisuuden välillä on este, jonka henkilöitymä on Hekate. Tämä erottaa kaksi ”tulta”, Isän puhtaasti intellektuaalisen tulen ja sen aineellisen tulen, josta kaikkeus oli luotu, ja välittää kaiken jumalallisen vaikutuksen alempaan maailmaan.


title: Kaldean oraakkelit

text: Hekatesta saa alkunsa maailmansielu, josta puolestaan emanoituu Luonto, kuunalisen maailman hallitsija. Luonnosta syntyy Kohtalo, joka kykenee orjuuttamaan ihmissielun alemman osan. Ihmisen olemassaolon päämääränä on puhdistaa tämä alempi sielun osa kaikesta yhteydestä Luontoon ja Kohtaloon elämällä vaatimatonta ja mietiskelevää elämää. Pelastus saavutetaan nousemalla planetaarisia kehiä ylöspäin. Tämän tapahtuessa sielu heittää yltään alemman sielun eri piirteet, ja siitä tulee pohdasta järkeä.


title: Korulinja

text: Jewel Line Oy (aputoiminimiltään Korutarvike.com ja Korulinja) on suomalainen helmien ja korunosien maajantuojayritys, joka harjoittaa verkkokauppaa. Yhtiö toimi aikaisemmin nimellä "Korulinja", joka oli design- ja muotikorujen sekä kauneudenhoitovälineiden tukku- ja vähittäiskaupan liike, jolla oli lähes 200 jälleenmyyjää ympäri Suomea. Yhtiöllä oli myös verkkokauppa.


title: Korulinja

text: Korulinjan perustivat vuonna 1984 turkulaiset Eeva ja Markku Hinkkanen. Yli 20 vuotta kestäneen toiminnan jälkeen Hinkkaset myivät yrityksen Salme Mäkiselle, jonka omistuksessa yritys toimi kaksi vuotta. Tämän jälkeen Salme Mäkinen myi Korulinjan Erkki Riitolle ja yrityksen uudeksi viralliseksi nimeksi tuli Jewel Line Oy, mutta virallisena aputoiminimenä ja kutsumanimenä on edelleen Korulinja. Liiketoiminnan myynnin yhteydessä myös liiketilat siirtyivät Turusta Maskuun.


title: Korulinja

text: Korulinjan jälleenmyyjiä löytyy akselilta Helsinki-Oulu. Korulinjan jälleenmyyjät ovat muun muassa muotiliikkeitä, hää- ja juhla-asuliikkeitä, kampaamoita, päiväkylpylöitä, kauneushoitoloita, kemikalioliikkeitä, lahjatavaraliikkeitä, kukka-alan liikkeitä.


title: Korulinja

text: Korulinjan tuotevalikoima on laaja ja vaihtuu kausittain. Tuotteina ovat kauneudenhoitovälineet, kaulakorut, rannekorut, korvakorut, hääkorut, tiarat, strassikorut, hiuskiinnikkeet, koruvyöt, lannevyöt ja lasten tuotteet.


title: Korulinja

text: Korulinja noudattaa tarkoin EU:n nikkelidirektiiviä. Yritys testaa ja tarkastaa kaikki maahantuomansa korut myös itse. Nikkelittömyyden lisäksi Korulinjan ihokosketuksessa olevat korut ovat myös lyijyttömiä ja kadmiumvapaita. Korulinjan koruissa ei ole käytetty palladiumia. Sallittua kobolttia saattaa esiintyä. Vanhemmassa ikäluokassa joka toinen nikkeliallerginen henkilö saattaa olla allerginen myös koboltille.


title: Korulinja

text: Yhtiön kotisivu


title: Heavy Metal 2000

text: Heavy Metal 2000 on vuonna 2000 suoraan DVD:lle julkaistu kanadalais-saksalainen animaatioelokuva, joka perustuu alun perin Kitchen Sink Pressin ja sittemmin "Heavy Metal" -lehden sarjakuvaan "The Melting Pot", jonka kirjoittivat Kevin Eastman, Simon Bisley ja Eric Talbot. Elokuvan ohjasivat Michael Coldewey ja Michel Lemire. Käsikirjoituksesta vastasivat R. Payne Cabeen, Carl Macek ja Kevin Eastman. Pääosassa ääninäyttelivät Michael Ironside, Julie Strain ja Billy Idol.


title: Heavy Metal 2000

text: Elokuva ei ole vuoden 1981 Heavy Metalin jatko-osa.


title: Heavy Metal 2000

text: Alhainen avaruusmerirosvo Tyler joutuu mielenhallinnan kohteeksi etsiessään kristallia luolan sisältä. Koskiessaan kristalliin Tyler muuttuu murhaavan vallanhimoiseksi ja haluaa tulla kuolemattomaksi. Hän sieppaa aluksen ja etsii erästä yhdistettä H2O471, jota Tyler löytää Eden-planeetan asukkaista. Hän matkaa kohti rauhallista planeettaa ja tappaa sen asukkaat lukuun ottamatta eloon jäänyttä Kerrietä, jonka Tyler ottaa vangiksi. Toinen eloon jäänyt Julie huomaa isänsä kuolleen hyökkäyksen aikana ja siskonsa kadonneen, jonka myötä hän alkaa hautoa kostoa. Julie löytää Tylerin jättämän Germainin ja pakottaa miestä kertomaan verilöylyn takana olevan roiston. Germain korjaa aluksen ja kaksikko matkaa Tylerin perään. Sillä välin Tylerin tiedemies on kehittänyt Kerrien kehon yhdisteestä H2O471 aineen, joka parantaa keholle tapahtuneet haavat.


title: Heavy Metal 2000

text: Julie saapuu avaruussatamaan, jossa hän pyytää lupaa lastautua satamaan ja kertoo portin sisään pääsyssä henkilöllisyytensä olevan FAKK². Paikalla Julie löytää Tylerin yökerhosta, jossa hän ampuu murhaajan. Tyler ei kuitenkaan kuole juodessaan parantavaa nestettä ja aloittaa miehistönsä kanssa ammuskelun yökerhossa. Julie onnistuu suojautumaan ja joutuu lopulta pakenemaan kun Tyler räjäyttää kranaateilla koko yökerhon jatkaessaan matkaansa.


title: Heavy Metal 2000

text: Germain herättää räjähdyksestä tajuttomana olleen Julien, joka huomaa Tylerin lähtevän aluksellaan kohti päämääräänsä löytää kuolemattomuuden lähteen. Julie nappaa Germainin kanssa aluksensa ja matkaa Tylerin huomattavasti isomman aluksen päälle kyytiin portaalin läpimenemistä varten. Tyler myös huomaa tämän ja lähettää alaisiaan tuhoamaan Julien, mutta epäonnekseen kovan imuvirran vuoksi alukset imeytyvät virran mukana kadoksiin. Molemmat päätyvät rajun törmäyksen kerta hiekkaisalle planeetalle, jossa eloon jäävät ainoastaan Tyler ja muutama hänen alaisensa, sekä Julie ja Germain. Julie ja Germain kuitenkin joutuvat eroon toisistaan ja nainen löytää matkalla oudon kiviotuksen Zeekin ja tämän isännän Odinin. Kaksikko matkaa eteenpäin samalla kun Odin kertoo tarinan, jonka vuoksi Tyler on etsimässä hänen planeetallaan sijaitsevaa kuolemattomuuden lähdettä.


title: Heavy Metal 2000

text: Sillä välin Tyler on noussut erään liskokansan johtajaksi tapettuaan heidän parhaan taistelijansa, sekä johtajan. Julie onnistuu sulautumaan joukkoon teeskennellessään olevansa Tylerin pyytämä huora. Julie kuitenkin yllättää kesken touhujen iskemällä miestä terävällä sarven piikillä kurkkuun ja yrittää samalla polttaa hänet kuumassa laavassa. Väliin kuitenkin tulee Zeek joka vie Julien pois paikalta isäntänsä Odinin luulleen naisen olevan pulassa. Tyler kuitenkin selviää tilanteesta juomalla rohtoaan. Myöhemmin Julie palaa Tylerin laboratorioon, jossa hän pelastaa siskonsa Kerrien ilkeän tiedemiehen käsistä. Räjähdyksen myötä Tyler huomaa naisen olevan vielä elossa ja käskee joukkojaan hyökkäämään seuraavana päivänä linnoitukseen, jossa lähde sijaitsee. Ilalla Julie käy samaisen rituaalin, jonka Taarna kävi edellisessä elokuvassa ja pukee lopuksi ylleen niukan punaisen taisteluasunsa.


title: Heavy Metal 2000

text: Aamun koittaessa Tyler hyökkää joukkoineen kohti linnoitusta, jossa Julie, Germain, Kerrie ja muut kylän asukkaat odottavat heitä. Verisen taistelun aikana Tyler onnistuu taistelemaan itsensä läpi kohti vuoren huippua, jossa lähde sijaitsee. Julie kuitenkin saapuu estämään miestä, joka lyö väkivaltaisen tappelun päätteeksi Julien tajuttomaksi ja tappaa paikalle saapuneen Odinin. Tyler asentaa kristallin paikalleen, jotta portti avautuisi, kunnes kuolleeksi oletettu Odin paljastaakin olevan rotunsa viimeinen eloon jäänyt, joka loi lähteen ja kiittää Julieta, Tyleria, sekä Zeekiä auttamisesta lähteen saavuttamisessa. Mentyään luolaan sisälle kohti lähdettä, Zeek saapuu paikalle ja nappaa kristallin haltuunsa, jonka myötä portti sulkeutuu ja Zeek kohoaa avaruuteen hautoen kristallia, jottei yksikään pahuuden olento saisi sitä käsiinsä. Julie selviää tilanteesta, kun siskonsa Kerrie ja Germain auttavat hänet pois paikalta voitokkaan taistelun päätteeksi.


title: Heavy Metal 2000

text: "Pääartikkeli: Heavy Metal 2000"


title: Heavy Metal 2000

text: Elokuvan soundtrack julkaistiin päivää ennen Ranskan ensi-iltaa 18. huhtikuuta 2000. Levyllä kuultiin useita tunnettuja heavy metal ja rock-yhtyeitä, kuten Monster Magnet, Pantera ja System of a Down, sekä elokuvassa ääninäyttelleen Billy Idolin kappaleita.


title: Heavy Metal 2000

text: Elokuvan pohjalta julkaistiin elokuussa 2000 videopeli , joka sijoittuu elokuvan jälkeisiin tapahtumiin. Pelissä pelaaja ohjaa päähahmoa Julieta, joka taistelee puolustaakseen planeettaansa Edeniä pahuudelta nimeltä GITH. Pelissä esiintyvät myös elokuvissa olleet hahmot cameo-rooleissa, kuten Kerrie ja Germaine, sekä Tyler.


title: Suomen aivotutkimusseura

text: Suomen aivotutkimusseura on vuonna 1973 perustettu seura, jonka tarkoituksena on edistää aivojen ja hermoston tieteellistä tutkimusta ja koota tässä tarkoituksessa yhteen eri aloilla toimivia tutkijoita, joiden työ kohdistuu hermostoon. Aivojen ja hermoston tutkimuksella tarkoitetaan tässä seuraavia tieteenaloja:


title: Suomen aivotutkimusseura

text: Aivotutkimusseura toimii Euroopan neurotieteellisten seurojen kattojärjestön FENS:n kansallisena seurana. Seuralla on noin 220 jäsentä. Vuonna 2014 sen puheenjohtajana toimii biokemian ja molekyylibiologian professori Dan Lindholm Helsingin yliopistosta.


title: Varjokuva

text: Varjokuva on suomalainen yhtye joka on kotoisin Yläneeltä. Nykyään yhtye kiertää tanssilavoja nimellä Kyösti Mäkimattila & Varjokuva.


title: Onežski

text: Onežski () on taajama Karjalan tasavallan Puudožin piirin Avdejevon kunnassa Venäjällä. Se sijaitsee Šalitsa-joen varrella lähellä Äänisen rantaa 9 kilometriä Avdejevosta lounaaseen. Asukkaita on 600 henkeä (vuonna 2008).


title: Onežski

text: Paikkakunnalla on metsäteollisuutta. Palveluihin kuuluu koulu ja vanhusten vapaa-ajankeskus


title: Ruokotraakkipuu

text: Ruokotraakkipuu ("Dracaena braunii") myös onnenbambuna tai onnenoksana tunnettu, on trooppisesta Kamerunista kotoisin oleva traakkipuiden sukuun kuuluva kasvilaji.


title: Ruokotraakkipuu

text: Ruokotraakkipuu kasvaa luonnossa sademetsän pensaskerroksessa 1,5 metriä korkeaksi pensaaksi. Lajin lehdet ovat 15–25 cm pitkiä ja 1,5–4 cm leveitä. Lajia kaupataan yleensä kierteisenä pistokkaana vesiviljelyyn nimellä onnenbambu, vaikkei olekaan sukua bambuille, eikä liioin vesikasvi.


title: Ruokotraakkipuu

text: Ruokotraakkipuu useine lajikkeineen on suosittu huonekasvi. Ruokotraakkipuuta käytetään myös Fengshuissa. Huonekasvina se on vaatimaton kasvuolojen suhteen, mutta viihtyy parhaiten runsaassa epäsuorassa tai suodatetussa valossa, koska suora auringon paahde saattaa kellastuttaa ja lopulta polttovioittaa lehtiä. Lämpötilan tulisi olla yli 15 °C, enintään 25 °C.


title: Ruokotraakkipuu

text: Vaikka ruokotraakkipuu kasvaa parhaiten mullassa, myydään se useimmiten vedessä kasvatettavaksi. Vesiviljelyssä vesi pitäisi vaihtaa joka toinen viikko. Veden tulisi olla pehmeää, vähintään yön yli seissyttä hanavettä.


title: Vita Nova

text: Vita Nova on Laihian Maltaan valmistama energiajuoma, joka sisältää glukoosia ja kofeiinia. Juomaa myydään 1,85 desilitran lasipulloissa, joissa on rengaskorkki. Vita Novaa on valmistettu jo 70-luvulta asti.


title: Jussi Myllymäki

text: Raimo Juhani ”Jussi” Myllymäki (s. 7. syyskuuta 1953 Tampere) on suomalainen näyttelijä. Hän aloitti ammattinäyttelijän uransa harjoittelijana Kajaanin kaupunginteatterissa 1973–1974. Kajaanin kaupunginteatteria seurasivat tilateatteri 1974–1975, Joensuun kaupunginteatteri 1975–1979 ja Jyväskylän kaupunginteatteri 1979–1996. Vierailijana Jussi Myllymäki on ollut Mikkelin kaupunginteatterissa 1980 ja Pyynikin kesäteatterissa 1983. Vuodesta 1996 hän on ollut freelancer tehden useita ohjaustöitä.


title: Jussi Myllymäki

text: Ylen TV2-kanavalla vuosina 2009–2013 esitetyssä "Pirunpelto"-sarjassa Myllymäki näytteli Kosti Sorjosen roolin.


title: Jonathan Åstrand

text: Jonathan Jens-Erik Åstrand (s. 9. syyskuuta 1985 Närpiö) on suomalainen kilpauransa päättänyt pikajuoksija. Hän edusti IF Kraftia.


title: Jonathan Åstrand

text: Åstrandia valmensi Petteri Jouste. Aiemmin hänen pitkäaikaisena valmentajanaan toimi Jan-Erik Bergman.


title: Jonathan Åstrand

text: Åstrand voitti 200 metrillä SM-kultaa vuosina 2010, 2012 ja 2013 sekä hopeaa vuonna 2015 ja pronssia 2016. 100 metrillä hän voitti SM-kultaa vuonna 2013, hopeaa 2011 ja pronssia 2012.


title: Jonathan Åstrand

text: Sisäratojen SM-kilpailuissa Åstrand voitti kultaa 60 metrillä Helsingissä 2011 ja 200 metrillä Mustasaaressa 2009 ja Tampereella 2012. 4 × 200 metrin viestissä hän oli pronssijoukkueessa Jyväskylässä 2013.


title: Jonathan Åstrand

text: 4 × 100 metrin viestijuoksussa Åstrand oli voittamassa SM-hopeaa vuosina 2009, 2010, 2011 ja 2012. 4 × 400 metrin viestissä hän juoksi hopeaa vuosina 2003 ja 2007 ja pronssia vuosina 2002 ja 2009.


title: Jonathan Åstrand

text: Alle 23-vuotiaiden EM-kilpailuissa Debrecenissä 2007 Åstrand kuului Suomen pronssia voittaneeseen 4 × 100 metrin viestijoukkueeseen.


title: Jonathan Åstrand

text: Åstrand osallistui yleisurheilun EM-kisoihin kolmesti. Barcelonassa 2010 hän selviytyi 200 metrillä välieriin. Hän juoksi myös kolmannen osuuden Suomen 4 × 100 metrin viestijoukkueessa, joka sijoittui seitsemänneksi SE-ajalla 39,29. Helsingin EM-kilpailuissa 2012 Åstrand eteni jälleen välieriin 200 metrillä. Hän juoksi myös Suomen miesten 4×100 metrin viestijoukkueessa, joka karsiutui jatkosta ajalla 39,85. Åstrand osallistui myös Zürichin EM-kisoihin 2014 200 metrillä ja viestissä.


title: Jonathan Åstrand

text: Daegun MM-kilpailuissa 2011 Åstrand eteni 200 metrillä välieriin joissa jäi seitsemänneksi ja putosi jatkosta ajalla 21,03. Lontoon kesäolympialaisissa 2012 hän juoksi 200 metrin alkuerässä kauden parhaan aikansa 20,73 mutta sijoittui eränsä viidenneksi ja karsiutui jatkosta.


title: Jonathan Åstrand

text: Pariisin EM-hallikisoissa 2011 Åstrand eteni 60 metrin juoksussa välieriin.


title: Jonathan Åstrand

text: Åstrand osallistui Suomi–Ruotsi-maaotteluun muun muassa vuosina 2005–2006 ja 2008–2014. Vuosina 2010 ja 2011 hän voitti sekä 100 että 200 metrin juoksun. Vuonna 2010 hän oli voittamassa myös 4 × 100 metrin viestijuoksua. Euroopan joukkuemestaruuskilpailuissa Åstrand oli mukana vuosina 2009 (4 × 100 m), 2010 (200 m ja 4 × 100 m) ja 2011 (200 m ja 4 × 100 m).


title: Jonathan Åstrand

text: Åstrand päätti kilpauransa syyskuussa 2016.


title: HMS Emerald (1757)

text: HMS Emerald oli Britannian Kuninkaallisen laivaston 28-tykkinen kuudennen luokan alus. Alus oli alun perin Pierre Chaillén suunnitteleman Ranskan laivaston Le Fine -luokan 8-naulaisilla tykeillä varustettu fregatti "L'Emeraude". Alus oli valmistettu helmi-elokuussa 1744 Le Havressa ja laskettu vesille 10. kesäkuuta.


title: HMS Emerald (1757)

text: HMS "Southampton" valtasi "L'Emerauden" 21. syyskuuta 1757, ja alus saapui vielä syyskuun aikana Portsmouthiin. Amiraliteetti antoi 25. lokakuuta määräyksen liittää vallattu alus laivaston vahvuuteen, joten satamassa maannut alus tarkastettiin 12. marraskuuta ja liitettiin Kuninkaalliseen laivastoon 14. joulukuuta. Aluksesta maksettiin valtausrahoja 4 288 puntaa. Alus sai uuden nimen HMS "Emerald" 26. joulukuuta. Se oli 16. maaliskuuta – 8. heinäkuuta 1758 kunnostettavana ja varustettavana.


title: HMS Emerald (1757)

text: HMS "Emerald" otettiin palvelukseen huhtikuussa 1758 kapteenina Thomas Cornwall. Se liitettiin samana kesänä osaksi amiraali George Ansonin laivasto-osastoa. Alus purjehti 23. tammikuuta 1759 Leewardsaarille. Se valtasi 12. heinäkuuta kaappari "Le Postillonin".


title: HMS Emerald (1757)

text: Aluksen päälliköksi tuli heinäkuussa 1760 Leewardsaarilla Charles Middleton. Alus valtasi 20. marraskuuta kaapparilaivat "Le Conquérantin" ja "Le Parfaitin". Alus oli tarkastettavana 26. syyskuuta 1761, ja tarkastuksen seurauksena se poistettiin palveluksesta lokakuussa. Alus myytiin romutettavaksi 7. lokakuuta annetun Amiraliteetin päätöksen mukaisesti marraskuussa Portsmouthissa.


title: Luettelo vuoden 1998 miehittämättömistä avaruuslennoista

text: Vuosi 1998 oli yhdysvaltalaisten matalan kiertoradan tietoliikennekonstellatioiden laukaisun huippuvuosi - vastaavat yritykset ovat pysyneet pystyssä konkurssisaneerauslainsäädännön avulla. ISS-avaruusaseman ensimmäiset moduulit toimitettiin Venäjältä avaruuteen vuonna 1998.


title: Colossus-luokka (linjalaiva)

text: Colossus-luokka oli Britannian Kuninkaallisen laivaston 74-tykkisen kolmannen luokan linjalaivojen alusluokka, johon kuului kaksi alusta: "HMS Colossus" ja "HMS Warspite". Luokan suunnitteli Sir John Henslow ja sen piirustukset hyväksyttiin 13. tammikuuta 1798.


title: Colossus-luokka (linjalaiva)

text: Luokan alusten tykkikansi oli ja köli . Alusten miehistötarve oli 590 henkeä.


title: Colossus-luokka (linjalaiva)

text: Luokan alusten aseistuksena olivat alemman tykkikannen 28 kappaletta 32 naulan tykkiä sekä ylemmän tykkikannen kolmekymmentä 24 naulan tykkiä. Puolikannella oli neljä 24 naulan tykkiä ja kymmenen 32 naulan karronadia. Etukannella oli kaksi 24 naulan tykkiä ja kaksi 24 naulan karronadia. Peräkannella oli kuusi 18 naulan tai kolme 18 naulan ja kolme 12 naulan karronadia.


title: Colossus-luokka (linjalaiva)

text: Alukset tilattiin 23. marraskuuta 1797.


title: Sampo-Rosenlew

text: Sampo-Rosenlew Oy (lausunta []) on keskisuuri teollisuusyritys, joka perustettiin vuonna 1991 yritysoston myötä Timo Prihtin ostettua liiketoiminnan. Teollinen toiminta tuotantotiloissa on alkanut vuonna 1853, jolloin Oy W Rosenlew Ab perheyritys aloitti toimintansa. Yrityksen päätuotteen, leikkuupuimurin valmistus alkoi Porin tehtaalla vuonna 1957.


title: Sampo-Rosenlew

text: Teollisuuspesukoneiden suunnittelu ja valmistus aloitettiin 1993 tukemaan kausiluonteista leikkuupuimurimyyntiä. Pian pesukoneista muodostui oma tuoteryhmänsä. Teollisuuspesukoneiden liiketoiminta myytiin vuonna 2011 suomalaiselle Aqua Clean Oy:lle. Vuonna 1996 yritys esitteli ensimmäisen Sampo-Rosenlew metsäharvesterimalli SR1046:n.


title: Sampo-Rosenlew

text: Konsernin kotipaikka on Porissa, jossa sijaitsee sen suurin tuotantoyksikkö. Porissa valmistetaan leikkuupuimureita ja metsäharvestereita, teollisuuspesukoneet myytiin pois 2012. Lisäksi yritys suorittaa metalliteollisuuden alihankintatöitä. Konserniin kuuluu lisäksi Jyväskylässä toimiva Sampo Hydraulics Oy. Se valmistaa maailmanlaajuiseen myyntiin hydraulimoottoreita sekä rotaattoreita.


title: Sampo-Rosenlew

text: Sampo-Rosenlew Oy oli osakkaana vuonna 2005 perustetussa Sampo Components Oy:ssa. Yritys valmisti metallirakenteita sekä komponentteja metalliteollisuudelle. Sampo Componentsin toimipaikka ja tuotanto olivat Nakkilassa, Satakunnassa. Joulukuussa 2016 Sampo-Rosenlew Oy myi koko Sampo-Components Oy:n osakekannan nakkilalaiselle San-Meta Oy:lle. Tuotantotilat ja osa työntekijöistä siirtyivät San-Meta Oy:n palvelukseen.


title: Sampo-Rosenlew

text: Sampo-Rosenlewin valmistamien puimureiden myynti, huolto ja varaosamyynti siirtyvät Agrimarketilta vuoden 2013 aikana Valtran vastuulle. Sampot ovat olleet S-ketjun myynnissä 1970-luvulta asti.


title: Sampo-Rosenlew

text: Oman tuotemerkkinsä ohella Sampo-Rosenlew on valmistanut suomalaisia leikkuupuimureita muun muassa amerikkalaiselle John Deerelle (Deere & Company); vuonna 2015 tämä edusti noin kymmentä prosenttia Sampo-Rosenlewin noin 1400 leikkuupuimurin tuotannosta. Sampo-Rosenlewin jakelu muissa Euroopan maissa siirtyi paria vuotta aiemmin John Deerelle. Samalla Pohjoismaiden jälleenmyyjänä toiminut amerikkalainen Agco luopui 10 prosentin omistuksestaan Sampo-Rosenlewissä.


title: Sampo-Rosenlew

text: Maaliskuussa 2016 uutisoitiin intialaisen monialajätti Mahindra Groupin suuren, Forbes Global 2000 -listatun tytäryhtiön Mahindra & Mahindran ostavan 35 prosentin osuuden suomalaisesta leikkuupuimurivalmistaja Sampo-Rosenlewistä ja aloittavan tuotannollisen yhteistyön suomalaisyrityksen kanssa.


title: Digital Addressable Lighting Interface

text: DALI (Digital Addressable Lighting Interface) on digitaalinen valaistuksen ohjausväylä esimerkiksi elektronisille liitäntälaitteille ja himmentimille.


title: Digital Addressable Lighting Interface

text: DALI perustettiin markkinoita hallinneen analogisen 1-10V järjestelmän seuraajaksi sekä avoimen standardin kilpailijaksi suljetulle DSI-protokollalle. DALI on standardisoitu kansainvälisen sähköteknisen komission IEC 60929 mukaan, mikä on loisteputkivalaisinstandardi. DALI on standardi, joka kuvaa digitaalista kommunikaatiota valaistuslaitteiden välillä. DALIn tarkoituksena on ollut luoda mahdollisimman yksinkertainen ja selkeä järjestelmä, jota oppii käyttämään varsin lyhyellä käyttökokemuksella.


title: Digital Addressable Lighting Interface

text: DALI perustuu laitekohtaiseen ohjaukseen. Yhden ohjaus/ohjelmointi-laitteen verkossa voi olla enimmillään 16 ohjattavaa ryhmää ja 16 erilaista valaistustilannetta sekä 64 kuormaliitäntää tai ohjauslaitetta. Moduulirakenteen vuoksi DALI-järjestelmä voidaan laajentaa riittämään suurimpiinkin toimistorakennuksiin. DALI voidaan liittää myös eri taloautomaatiojärjestelmien aliverkoksi valaistuksessa.


title: Digidim

text: Digidim on DALI-ohjausväylään perustuva valonohjausväylä. Sitä voidaan käyttää ohjaamaan erityyppistä valaistusta, kuten loisteputki-, halogeeni- ja hehkulamppuja.


title: Digidim

text:
Digidimlaitteita on elektronisia liitäntälaitteita, himmentimiä, reitittimiä sekä erilaisia ohjauspaneeleja. Niiden avulla voidaan ohjata digitaalista kommunikaatiota valaistuslaitteiden välillä. Kuten DALI-väylässä niin myös Digidim-väylässä on mahdollisuus luoda jopa 16 ohjattavaa ryhmää ja 16 erilaista valaistustilannetta.
Maksimiväylän pituus erilaisilla johdoilla on 250m (1,0 mm2) tai 375m (1,5 mm2). Digidim-Reitittimen avulla voidaan liittää toisiinsa 2 DALI-aliverkkoa, jolloin se tukee 128 laitetta. Moduulirakenteen vuoksi se voidaan laajentaa käsittämään suurimpiinkin toimistorakennuksiin. Suurimmillaan järjestelmässä voi olla jopa 12800 laitetta. Se voidaan liittää myös eri taloautomaatiojärjestelmien aliverkoksi valaistuksessa.


title: Jim Piggott Memorial Trophy

text:
Jim Piggott Memorial Trophy myönnetään vuosittain jääkiekkosarja WHL:n kauden parhaalle tulokkaalle.
Palkinto on saanut nimensä WHL-seura Saskatoon Bladesin perustajan Jim Piggottin mukaan.


title: Puerto Rico yleisurheilun maailmanmestaruuskilpailuissa

text: Puerto Rico on osallistunut yleisurheilun ulkoratojen täyden ohjelman maailmanmestaruuskilpailuihin alusta eli vuodesta 1983 alkaen. Ennen vuotta 2009 sen urheilijat eivät olleet yltäneet kertaakaan pistesijoille. Berliinissä 2009 Javier Culson saavutti hopeaa 400 metrin aitajuoksussa, uusi saavutuksensa kaksi vuotta myöhemmin Daegussa sekä sijoittui kuudenneksi Moskovassa 2013.


title: Tanssihitit Vol 1

text: Tanssihitit, Volume 1 on Smurffien debyyttialbumi vuodelta 1996. Levy rikkoi Suomessa 11 x kultalevyn ja 5 x platinalevyn rajan.


title: Caymansaaret yleisurheilun maailmanmestaruuskilpailuissa

text: Caymansaaret on osallistunut yleisurheilun ulkoratojen täyden ohjelman maailmanmestaruuskilpailuihin vuodesta 1987 alkaen. Sen urheilijoista kaksi on yltänyt kahdeksan parhaan joukkoon. Maan ainoa mitalisti on Cydonie Mothersill, joka nousi jälkikäteen vuoden 2001 Edmontonin MM-kilpailujen 200 metrin juoksun pronssimitalille, kun ensin Kelli White ja myöhemmin Marion Jones oli hylätty dopingin käytön vuoksi. Mothersill sijoittui 200 metrin juoksussa kahdeksanneksi vuosina 2005 ja 2007. Miesurheilijoista Kareem Streete-Thompson sijoittui pituushypyssä viidenneksi Edmontonissa 2001 ja 100 metrin juoksussa kahdeksanneksi Sevillassa 1999.


title: Tanssihitit Vol 2

text: Tanssihitit Vol. 2 on Smurffien toinen albumi vuodelta 1997. Se ylitti 5 x kultalevy ja 2 x platinalevy rajan.


title: Fabian Hertner

text: Fabian Hertner (s. 24. helmikuuta 1985) on sveitsiläinen suunnistaja. Seuratasolla hän edustaa suomalaista Kalevan Rastia.


title: Fabian Hertner

text: Gdańskin nuorten MM-kilpailuissa 2004 Hertner voitti viestipronssia. Seuraavana vuonna nuorten MM-kilpailuissa Tenerossa hän voitti keskimatkan maailmanmestaruuden. Suunnistuksen maailmancupin kokonaiskilpailussa 2006 Hertner sijoittui 14:nneksi. MM-kilpailuissa Miskolcissa 2009 Hertner voitti hopeaa sprintissä. Primorskon EM-kilpailuissa 2010 hän voitti kultaa sprintistä ja viestistä sekä saavutti pronssia pitkältä matkalta. Trondheimin MM-kilpailuissa 2010 Hertner saavutti hopeaa sprintissä 2,3 sekuntia maanmiehelleen Matthias Müllerille hävinneenä. Kuudennen arvokisamitalinsa Hertner saavutti Lausannen MM-kilpailuissa 2012 sijoittumalla keskimatkalla pronssille. Sotkamon MM-kilpailuissa 2013 hän sijoittui sprintissä neljänneksi ja keskimatkalla viidenneksi.


title: Fabian Hertner

text: Invernessin MM-kilpailuissa 2015 Hertner voitti ensimmäisen aikuisten maailmanmestaruutensa viestissä. Keskimatkalla ja pitkällä matkalla hän sijoittui viidenneksi. Strömstadin MM-kilpailuissa 2016 hän saavutti viestissä hopeaa ja sijoittui keskimatkalla 15:nneksi. Tarton MM-kilpailuissa 2017 Hertner saavutti keskimatkalla hopeaa ja sijoittui viestissä viidenneksi sekä pitkällä matkalla seitsemänneksi. Riian MM-kilpailuissa 2018 hän saavutti sprinttiviestissä hopeaa ja pitkällä matkalla pronssia sekä sijoittui keskimatkalla 38:nneksi.


title: Hokkus-pokkus Hitit Vol 14

text: Hokkus-pokkus Hitit Vol 14 on Smurffien 14. albumi, joka julkaistiin 15. marraskuuta 2006.


title: Tanssii Smurffien kanssa Vol 16

text: Tanssii Smurffien kanssa Vol 16 on Smurffien 16. albumi. Se julkaistiin vuonna 2008.


title: Maaselkä (asema)

text: Maaselkä () on Pinduisen kuntaan kuuluva rautatieasema Muurmannin radan varrella Karjalan tasavallan Karhumäen piirissä Venäjällä. Se sijaitsee lähellä Pietarin ja Murmanskin välistä M18-valtatietä 30 kilometriä Karhumäestä pohjoiseen. Vuonna 1926 asemataajamassa oli 726 asukasta, mutta vuonna 2008 enää 23.


title: Maaselkä (asema)

text: Karjalan Maaselkä sijaitsee aseman länsipuolella Seesjärven rannalla ja Meri-Maaselkä sen itäpuolella Vienanmeren–Itämeren kanavan varrella. Edellinen kuuluu Tšopinan ja jälkimmäinen Poventsan kuntaan. Puna-armeijan joukot pysäyttivät suomalaisten hyökkäyksen Maaselän aseman seudulle jatkosodan hyökkäysvaiheen aikana vuonna 1941.


title: Tehostettu keräily

text: Tehostettu keräily on talteen keräiltävien villien kasvien hoitamista siten, että pyritään edistämään keräiltävän kasvin säilymistä luonnossa. Keinoja tähän ovat tuholaisten torjunta, vain tietyn kasvien osan kerääminen tietyiltä alueilta siten, että maahan jätetyt kasvit siementävät seuraavaksi vuodeksi, kasvien kastelu, jotta ne säilyvät kuivan kauden yli, ja rikkakasvien kitkeminen. Tehostettu keräily saattoi edeltää maanviljelyä.


title: Tehostettu keräily

text: Esimerkiksi kwakiutl-intiaanit söivät apiloita, kitkivät apilaniityiltä pois rikkaruohot ja jättivät tarkoituksella pääjuuren maahan. Myös pahalta maistuva sivujuuri jäi maahan tuottamaan uusia haaroja. Apilaniityt oli jaettu perheiden kesken. Monet luonnonkansat pitivät viljelykasveja jonkun omistamina. Länsi-Australiassa naiset istuttivat villejä jamsseja sen jälkeen, kun olivat kaivaneet niiden juurimukulat maasta. Luultavasti lopulta jamssia alettiin viljellä asumusten lähellä, ettei seuraavalla jamssinhakumatkalla jamssia tarvitsisi etsiä kaukaa. Papua-Uuden-Guinean ylängöltä on löydetty todisteita hyvin vanhasta tehostetusta keräilystä ehkä jo 49 000–44 000 vuotta sitten, joka tapauksessa ennen viime jääkauden huippukohtaa. Tehostettuun keräilyyn viittaavat löydetyt jamssin ja erään pähkinälajin jäänteet sekä ”vyötärölliset” kivityökalut, joilla uskotaan kaadetun puita, että keräiltävät kasvit saisivat enemmän kasvutilaa.


title: Australian aboriginaalien lippu

text: Australian aboriginaalien lippu suunniteltiin alun perin Australian aboriginaalien maaoikeuksista järjestettyihin mielenosoituksiin, mutta lopulta siitä kehittyi aboriginaaleja yleisesti edustava lippu. Lippu on jaettu horisontaalisesti kahteen osaan, mustaan ja punaiseen. Lipun keskellä on keltainen pallo. Lipun suunnitteli Harold Thomas vuonna 1971.


title: Australian aboriginaalien lippu

text: Monet viralliset rakennukset käyttävät aboriginaalien lippua Australian lipun ohella. Lipusta käytetään joskus versiota, jossa lippu on liitetty Australian lippuun Union Jackin tilalle. Monet aboriginaalit tosin vastustavat lipun käyttöä tällä tavalla.


title: Australian aboriginaalien lippu

text: Juoksija Cathy Freeman aiheutti Kansainyhteisön kisoissa 1994 kohun kantamalla kunniakierroksella sekä Australian että aboriginaalien lippua. Hän toisti tempauksen Sydneyn olympialaisissa 2000.


title: Australian aboriginaalien lippu

text: Torresinsalmen saarten asukkaat käyttävät omaa lippuaan.


title: Titus Aurelius Fulvus

text: Titus Aurelius Fulvus (ensimmäinen vuosisata) oli roomalainen poliitikko ja Antoninus Piuksen isän puoleinen isoisä. Fulvuksen suku oli vanha ja rikas. Se oli aikoinaan muuttanut etelä-gallialaisesta Nemausuksen kaupungista Italiaan. Fulvus toimi legioonan komentajana ("legatus legionis") Corbulon aikana ja tuki Vespasianusta. Flaviusten hallitsijasuvun aikana Fulvus toimi kaksi kertaa konsulina, ensin 70-luvulla ja myöhemmin vuonna 85 yhdessä keisari Domitianuksen kanssa. Samoihin aikoihin hän oli myös Rooman kaupunginprefekti. Fulvuksen poika oli myös nimeltään Titus Aurelius Fulvus. Tämä toimi konsulina vuonna 89 ja oli tulevan keisarin Antoninus Piuksen isä. Titus Aurelius Fulvus nuoremman kuoltua, Aurelius Fulvus vanhempi otti nuoren Antoninus Piuksen kasvatikseen.


title: Megaidolit Vol 12

text: Megaidolit Vol 12 on Smurffien 12. albumi. Se julkaistiin vuonna 2004. Albumi sai kolme kultalevyä sekä platinalevyn.


title: Judon maailmanmestaruuskilpailut 2009

text: Judon maailmanmestaruuskilpailut 2009 olivat järjestyksessään 26. judon maailmanmestaruuskilpailut. Ne järjestettiin Rotterdamissa, Alankomaissa 26.–30.8.2009. Kilpailupaikkana toimi Ahoy Rotterdam -halli.


title: Judon maailmanmestaruuskilpailut 2009

text: Kilpailujen ohjelmassa oli seitsemän miesten ja naisten painoluokkaa.


title: Judon maailmanmestaruuskilpailut 2009

text: Japani oli kilpailujen menestyksekkäin maa voitettuaan kolme maailmanmestaruutta. Mitalisijoille selviytyi kaikkiaan 27 maan edustajia.


title: Titus Aurelius Fulvus (vuoden 89 konsuli)

text: Titus Aurelius Fulvus (ensimmäinen vuosisata) oli roomalainen poliitikko ja Antoninus Piuksen isä. Fulvuksen isällä oli sama nimi kuin pojallaan, Titus Aurelius Fulvus. Tämä oli uransa aikana toiminut kaksi kertaa konsulina. Myös Aurelius Fulvus nuorempi oli konsulina vuonna 89.


text: Fulvuksen vaimo oli eräs Arria Fadilla, joka oli Arrius Antoninuksen tytär. Fulvus sai Fadillan kanssa pojan, Titus Aurelius Fulvus Boionius Arrius Antoninuksen, eli tulevan keisarin Antoninus Piuksen. Fulvus kuoli Antoninuksen ollessa vielä nuori, joten tämän kasvatuksesta huolehtivat hänen molemmat isoisänsä.


title: Vuosituhannen bileet Vol 6

text: Vuosituhannen bileet Vol 6 on Smurffien kuudes albumi vuodelta 1999. Levy myi 2 x kultalevyyn ja 1 x platinalevyyn oikeuttavan määrän.


title: Rap Rock Hitit Vol 10

text: Rap Rock Hitit Vol 10 on Smurffien kymmenes albumi. Se julkaistiin vuonna 2002. Levy sai myynnistään neljä kultalevyä sekä kaksi platinalevyä.


title: Kruunutapakulo

text:
Kruunutapakulo ("Scytalopus atratus") on eteläamerikkalainen pienikokoinen varpuslintu, joka kuvailtiin uudelleen vuonna 2005, kun ruskoperätapakulo splitattiin viideksi eri lajiksi.
__notoc__
Kruunutapakulo painaa keskimäärin 25–26 g.


title: Kruunutapakulo

text: Kruunutapakulot elävät noin 190 000 neliökilometrin laajuisella alueella Boliviassa, Kolumbiassa, Ecuadorissa, Perussa ja Venezuelassa.


title: Kruunutapakulo

text: Laji elää vuoristometsien alikasvoksessa.


title: Ulrich Mühe

text: Friedrich Hans Ulrich Mühe (20. kesäkuuta 1953 Grimma, Saksin osavaltio – 22. heinäkuuta 2007) oli saksalainen näyttelijä. Hän sai Deutscher Filmpreisin parhaan miespääosan palkinnon ja European Film Awardsin parhaimman näyttelijän palkinnon vuonna 2006 kapteeni Gerd Wieslerin roolista Oscar-palkitussa elokuvassa "Muiden elämä".


title: Ulrich Mühe

text: Koulun loputtua Mühe kouluttautui rakennusalalle, minkä jälkeen hän palveli Saksan demokraattisen tasavallan kansanarmeijassa rajavartijana Berliinin muurilla. Palvelus päättyi Mühen saatua vatsahaavan.


title: Ulrich Mühe

text: Mühe aloitti opiskelun Hans Otto Theaterhochschulessa Leipzigissä vuonna 1975. Hänen ensimmäinen roolinsa oli Henrik Ibsenin näytelmässä "Fruen fra Havet" ("Merenneito") Städtlisches Theaterissa Karl-Marx-Stadtissa (nyk. Chemnitz) vuonna 1979. Myöhemmin hän näytteli Heiner Müllerin "Macbethissä" Volksbühnessä Itä-Berliinissä.


title: Ulrich Mühe

text: Mühe liittyi Deutsches Theaterin näyttelijäkuntaan vuonna 1983. Hän näytteli muun muassa näytelmissä "Egmont", "Peer Gynt" ja "Nathan der Weise" ("Nathan Viisas"). Hän sai Hamletin roolin sekä Shakespearen näytelmässä että Heiner Müllerin näytelmässä "Die Hamletmaschine" ("Hamletinkone"). Vuonna 1984 Mühe näytteli toisen vaimonsa Jenny Gröllmannin kanssa Herman Zschochen elokuvassa "Hälfte des Lebens", joka kertoo saksalaisesta runoilijasta Friedrich Hölderlinistä.


title: Ulrich Mühe

text: Saksojen jälleenyhdistymisen jälkeen Mühe jatkoi esiintymistään monissa elokuvissa, televisio-ohjelmissa ja näytelmissä sekä Saksassa että ulkomailla. Vuonna 1992 hän näytteli satiirisessa elokuvassa "Schtonk!", josta hän tuli tunnetuksi myös Saksan ulkopuolella. Vakavampia rooleja hän sai elokuvissa "Bennyn video" (1992), "Das Schloss" (1996) ja "Funny Games" (1997), jossa hän näytteli vaimonsa Susanne Lotharin kanssa lomamökillään olevaa avioparia, jotka kaksi miestä vangitsee ja pakottaa pelaamaan sadistisia pelejä.


title: Ulrich Mühe

text: 2000-luvulla Mühe näytteli muutamissa natsi-aiheisissa elokuvissa. Hän näytteli Joseph Goebbelsiä elokuvassa "Goebbels und Geduldig" (2001), tohtori Josef Mengeleä Costa-Gavrasin elokuvassa "Amen." (2002) ja olisi näytellyt Klaus Barbieta tulevassa tuotannossa. Hänen viimeinen elokuvansa oli komedia "Mein Führer – Die wirklich wahrste Wahrheit über Adolf Hitler", jossa hän näytteli juutalaista teatterikoulun opettajaa, professori Adolf Israel Grünbaumia, joka elokuvassa palkattiin auttamaan Adolf Hitleriä pitämään uudenvuodenpuhetta. Vuonna 2006 Mühe näytteli Lontoon Barbican Centressä keski-ikäistä toimittajaa Thomas Ostermeierin näytelmässä, joka pohjautuu Sarah Kanen näytelmään "Blasted".


title: Ulrich Mühe

text: Saksassa Mühe tunnettiin hyvin myös tohtori Robert Kolmaarin roolista televisiosarjassa "Der letzte Zeuge", jossa hän näytteli 73 jaksossa vuosina 1998–2007. Hän sai roolistaan Beste Schauspieler Serie -palkinnon (suom. "Paras näyttelijä televisiosarjassa") Deutscher Fernsehpreisessä vuonna 2005.


title: Ulrich Mühe

text: Mühen tunnetuimpia rooleja on kapteeni Gerd Wiesler Florian Henckel von Donnersmarckin ohjaamassa elokuvassa "Muiden elämä" (2006), joka sai parhaan vieraskielisen elokuvan Oscar-palkinnon. Elokuvassa Mühen roolihahmo on Stasin agentti Gerd Wiesler, joka saa tehtäväkseen asettaa itäsaksalaisen näytelmäkirjailijan Georg Dreymanin (Sebastian Koch) ja tämän tyttöystävän, näyttelijä Christa-Maria Sielandin (Martina Gedeck) asuntoon kuuntelulaitteet ja valvoa heidän toimiaan. Wiesler kuitenkin pettyy huomatessaan, että tarkkailun syynä ei ollutkaan valtion turvallisuus, vaan käskyn tarkkailuun antaneen ministerin omat Dreymanin tyttöystävään liittyvät henkilökohtaiset syyt. Mühe sai roolisuorituksestaan Deutscher Filmpreisin parhaan miespääosan palkinnon ja European Film Awardsin parhaimman näyttelijän palkinnon.


title: Ulrich Mühe

text: Mühe oli jo vakavasti sairas helmikuussa 2007 Oscar-palkintojen jakotilaisuudessa Los Angelesissa, jossa "Muiden elämä" sai Oscar-palkinnon. Mühe palasi jo muutama tunti palkinnon saamisen jälkeen Saksaan kiireelliseen vatsaleikkaukseen. Mühe kertoi vatsasyövästään 21. heinäkuuta Die Weltissä. Hän oli 54-vuotias, kun hän seuraavana päivänä 22. heinäkuuta 2007 kuoli vatsasyöpään. Hänet haudattiin 25. heinäkuuta äitinsä kotikylään Walbeckiin.


title: Ulrich Mühe

text: Mühe oli naimisissa kolmesti, ja hänellä oli viisi lasta. Ensimmäisestä avioliitostaan, dramaturgi Annegret Hahnin kanssa, hänellä oli kaksi poikaa: Andreas ja Konrad. Vuonna 1984 Mühe meni naimisiin näyttelijä Jenny Gröllmannin kanssa. He rakastuivat samana vuonna näyteltyään yhdessä televisioelokuvassa "Die Poggenpuhls". He saivat tyttären, Anna Maria Mühen, joka on vanhempiensa tavoin näyttelijä. Mühe ja Gröllmann erosivat vuonna 1990. Kolmannesta avioliitostaan, näyttelijä Susanne Lotharin kanssa, Mühella oli kaksi lasta: Sophie Marie ja Jakob.


title: Hopeaotsatapakulo

text:
Hopeaotsatapakulo ("Scytalopus argentifrons") on keskiamerikkalainen pienikokoinen varpuslintu.
__notoc__
Hopeaotsatapakulot elävät Costa Ricassa ja Panamassa noin 16 000 neliökilometrin laajuisella alueella.


title: Hopeaotsatapakulo


title: Hopeaotsatapakulo

text: Yksi hopeaotsatapakulon pesälöytö on kuvailtu Costa Ricasta. Pesä oli vuoristossa kosteassa metsässä. Se oli maaonkalossa ja rakennettu enimmäkseen sammalista, ja sinne johti kapea tunneli. Löytöhetkellä 12. huhtikuuta 2001 pesässä oli kaksi poikasta.


title: Harmaakurkkutapakulo

text: Harmaakurkkutapakulo ("Scytalopus panamensis") on tapakulojen sukuun kuuluva uhanalainen keski- ja eteläamerikkalainen varpuslintu.


title: Harmaakurkkutapakulo

text: Harmaakurkkutapakulot elävät hyvin pienellä alueella Cerro Tacarcunan vuoristossa Panaman ja Kolumbian rajalla. Laji on vaarantunut metsien hakkuiden, kaivostoiminnan ja asutuksen laajenemisen takia.


title: Harmaakurkkutapakulo

text: Laji elää vuoristometsien alikasvoksessa hieman yli tuhannen metrin korkeudessa.


title: Hietaokajäkälä

text: Hietaokajäkälä ("Cetraria aculeata") on hirvenjäkäliin kuuluva jäkälä. Se on pensasmainen ja kasvaa 2–5 senttimetriä korkeaksi. Jäkälä kasvaa merenrantahietikoilla ja kallioilla, mutta myös tuntureilla. Suomessa sitä tavataan saaristossa ja harvinaisena Tunturi-Lapissa.


title: Hietaokajäkälä

text: Lajin on kuvannut tieteelle saksalainen lääkäri ja luonnontutkija Johann Christian Daniel von Schreber. Laji muistuttaa läheisesti varsin yleistä isohirvenjäkälää.


title: Inkeri Harmaja

text: Aino Inkeri Harmaja (os. "Vaarila", 18. toukokuuta 1898 Kuopio – 26. lokakuuta 1978 Helsinki) oli Helsingin hovioikeuden jäsen.


title: Inkeri Harmaja

text: Inkeri Harmaja teki pitkän elämäntyön Turun ja Helsingin hovioikeuksien palveluksessa. Hän valmistui ylioppilaaksi vuonna 1917, suoritti ylemmän oikeustutkinnon vuonna 1921, ylemmän hallintotutkinnon vuonna 1922 ja sai varatuomarin arvon 1930. Seuraavana vuonna hän aloitti Turun hovioikeuden kanslistina ja vuonna 1933 siirtyi notaariksi. Hänestä tuli Turun hovioikeuden viskaali vuonna 1937, sihteeri 1938 ja assessori ensimmäisenä naisena Suomessa 1944. Harmaja siirtyi vuonna 1952 Helsingin hovioikeuteen. Hänet nimitettiin sen hovioikeudenneuvokseksi 6. syyskuuta 1954 Suomen ensimmäisenä naisena. Viranhoidon ohella hänellä oli erilaisia luottamustehtäviä lukuisissa järjestöissä ja yhdistyksissä. Poliittisesti aktiivinen Harmaja oli myös Turun kaupunginvaltuuston jäsen sekä tasavallan presidentin valitsijamies.


title: Inkeri Harmaja

text: Inkeri Harmaja oli Suomen liike- ja virkanaisten liitton ensimmäinen vuoden nainen vuonna 1955.


title: Inkeri Harmaja

text: Inkeri Harmajan puoliso vuodesta 1926 oli kapteeni Hans Odin Valdemar Harmaja (k. 1936).


title: Seitakorvan voimalaitos

text: Seitakorva on Kemijoki Oy:n omistama Kemijoessa oleva voimalaitos, joka sijaitsee Kemijärvellä Hoppulan ja Juujärven alueella.


title: Seitakorvan voimalaitos

text: Voimalaitos rakennettiin vuosien 1958 ja 1963 välisenä aikana, enimmillään voimalaitostyömaalla oli väkeä noin 1 200 henkeä. Laitoksen suunnittelusta vastasi Imatran Voima Oy, arkkitehtina toimi Kai Blomstedt ja rakennustyömaan päällikkönä diplomi-insinööri Matti Kivijärvi.


title: Seitakorvan voimalaitos

text: Seitakorvan putouskorkeus vaihtelee 17 metristä 24 metriin. Teho oli alun perin 100 MW. Vuosien 1997 ja 2004 peruskorjausten tuloksena voimalan teho kasvoi 128 megawattiin. Tällöin voimalaitoksen vuotuinen energiantuotto oli 506 GWh, kun rakennusvirtaama on 540 kuutiometriä vettä sekunnissa. Pystyakselisia koneistoja on kaksi, ensimmäinen oli 50 MW ja toinen 58 MW. Suurempi koneisto on Suomen suurin vesivoimakone. Turbiinit ovat Kaplan-tyyppisiä, juoksupyörän halkaisija 5,950 metriä ja pyörimisnopeus 115,4 kierrosta minuutissa.


title: Seitakorvan voimalaitos

text: Vuoden 2014 tehonnostojen jälkeen on Seitakorvan teho 144 MW ja vuosituotanto 511 GWh.


title: Seitakorvan voimalaitos

text: Voimalaitoksen alueella on yhteensä 3,3 kilometriä maapatoja ja 122 metriä betonipatoja. Tulva-aukkoja laitoksen säännöstelypadossa on kaksi. Voimalaitoksen itäpuolelle on rakennettu uiton käyttöön puutavaranippujen siirtolaite ja ränni. Voimalan alakanavan pituus on 1,1 kilometriä ja pohjan leveys 20:stä 40:een metriin. Voimalaitosta varten rakennettiin myös säännöstelykanava, jonka pituus on 8 kilometriä, pohjan leveys 20 metriä ja veden syvyys kymmenestä yhdeksääntoista metriin. Kanavan teon aikana käsiteltiin 7,5 miljoonaa kuutiometriä massoja ja louhittiin 180 tuhatta kuutiometriä kalliota.


title: Arto Nurmi

text: Arto Nurmi on suomalainen uutistoimittaja.


title: Arto Nurmi

text: Nurmi tiesi jo lapsena, että hänestä tulee toimittaja. Hän tuli Yleisradioon ensin kesätoimittajaksi, ja sitä kautta hän päätyi vakinaiseksi uutistenlukijaksi. Hän on toiminut toimittajana myös Ruotsin suomenkielisessä radiossa.


title: Arto Nurmi

text: Yleisradion organisaatiouudistuksessa v. 2015 62-vuotias Arto Nurmi syrjäytettiin TV-uutisista 25 palveluvuoden jälkeen ja eläkeiän kynnyksellä. Syrjäyttämisprosessissa Nurmen sanottiin antavan kasvot televisiomaailmassa jo aiemmin havaitulle ikärasismille, jossa pinnallisuutta alettiin arvostaa enemmän kuin esimerkiksi ammattitaitoa ja kokemusta. Nurmelle tarjottiin toista työtä radion uutistenlukijana, jota hän ei kuitenkaan halunnut ottaa vastaan. Uutistenlukijana ja toimittajana Arto Nurmi on tunnettu asiallisena ja osaavana ammattilaisena ilman tarvetta ylimääräiseen itsetehostukseen.


title: Nuohoojatapakulo

text: Nuohoojatapakulo ("Scytalopus vicinior") on pienikokoinen neotrooppisella alueella elävä varpuslintu, joka splitattiin kahdeksi lajiksi vuonna 2005: nuohoojatapakulo ja tiheikkötapakulo ("S. chocoensis").


title: Nuohoojatapakulo

text: Nuohoojatapakulot elävät Panamassa, Kolumbiassa ja Ecuadorissa noin 17 000 neliökilometrin laajuisella alueella.


title: Nuohoojatapakulo

text: Laji elää vuoristometsien alikasvoksessa.


title: Yhdysvaltain avoin tennisturnaus 2009

text: Yhdysvaltain avoin tennisturnaus 2009 pelattiin 31. elokuuta – 14. syyskuuta New Yorkissa. Miesten kaksinpelin mestaruutta puolusti Roger Federer ja naisten kaksinpeliä Serena Williams. Miesten kaksinpelin voitti Juan Martín del Potro ja naisten kaksinpelin Kim Clijsters. Federer oli voittanut viisi edellistä mestaruutta ja hävinnyt Yhdysvaltain avoimissa edellisen kerran vuonna 2003. Clijsters palasi yli kahden vuoden kilpailutauolta vain kolme viikkoa ennen Yhdysvaltain avoimen turnauksen alkua.


title: Yhdysvaltain avoin tennisturnaus 2009

text: Turnauksen oli alun perin tarkoitus päättyä 13. syyskuuta, mutta vesisateet aiheuttivat ottelusiirtoja ja venyttivät kilpailuja yhden vuorokauden eteenpäin.


title: Kari Nenonen (kaupunginjohtaja)

text: Kari Matti Juhani Nenonen (s. 24. syyskuuta 1953 Paavola) on suomalainen kunta- ja kuntayhtymäjohtaja. Koulutukseltaan hän on suunnittelumaantieteilijä (filosofian maisteri) Oulun yliopiston maantieteen laitoksesta. Hän työskenteli Oulun kaupunginjohtajana vuosina 1999–2006 ja HUS:n toimitusjohtajana 2006–2009. Nenonen valittiin Kuntaliiton varatoimitusjohtajaksi lokakuussa 2009. Vuoden 2012 alusta lähtien Nenonen toimi Vantaan kaupunginjohtajana. Hän jäi eläkkeelle vuodenvaihteessa 2017–2018.


title: John Barnard Dunning

text: John Barnard Dunning on yhdysvaltalainen ekologi ja lintutieteilijä.


title: John Barnard Dunning

text: Dunning väitteli filosofian tohtoriksi Arizonan yliopistossa vuonna 1986. Väitöskirjan aiheena oli Yhdysvaltain lounaisosien pipilojen ravinnonhankinta ja yhteisörakenne.


title: John Barnard Dunning

text: Dunning työskentelee apulaisprofessorina Purduen yliopistossa Indianassa, missä hän opettaa ympäristönsuojelua, luonnonsuojelubiologiaa ja lintuekologiaa. Hän on julkaissut lukuisia kirjoja, muun muassa "Handbook of avian body weights", CRC Press, Orlando, Florida (1992), 370 sivua. Vapaa-aikanaan Dunning retkeilee perheensä kanssa ja tarkkailee lintuja.


title: Ismo Valkoniemi

text: Ismo Valkoniemi (s. 17. marraskuuta 1963 Hattula) on suomalainen Samaria-lähetyksen toiminnanjohtaja.


title: Ismo Valkoniemi

text: Valkoniemi on viettänyt lapsuutensa Hämeenlinnassa ja asuu Porvoossa. Hän on kirjoittanut kokemustensa pohjalta kaksi kirjaa. Valkoniemen perheeseen kuuluu vaimonsa Päivi Valkoniemen lisäksi kolme aikuista lasta ja neljä lastenlasta. Koulutukseltaan hän on teologian maisteri.


title: Ismo Valkoniemi

text: Valkoniemi on työskennellyt 1985–1987 Etelä-Hämeen Osuuskaupan eri esimiestehtävissä, 1988–1989 Seppälä Oy:n Hämeenlinnan myymäläpäällikkönä, yrittäjänä vuosina 1985–1992 sekä 1994-2001. Hän joutui 1990-luvun laman seurauksena arvioimaan elämänsä perustan uudelleen, josta kokemuksesta nousevat aiheet hänen kirjoittamilleen kirjoille. Vuodesta 1992 Valkoniemi on työskennellyt kristillisten päihdejärjestöjen esimiestehtävissä: 1992–1997 ja 9. joulukuuta 2009 alkaen jälleen toiminnanjohtajana Uuden kasvun yhdistys ry:ssä, 1997–2001 hallituksen puheenjohtajana ja toiminnanjohtajana Hämeenlinnan Sininauha ry:ssä, 2001–2006 talouspäällikkönä Sininauhaliitossa, 2006–2008 toiminnanjohtajana Kristillinen alkoholisti- ja narkomaanityö ry:ssä sekä 1. syyskuuta 2008 alkaen toiminnanjohtajana Samaria rf:ssa. Lisäksi hän on perustanut tekstiilikierrätystä teollisesti harjoittavan Dafecor Oyn 1994, jonka toimitusjohtajana hän työskenteli vuoteen 2001 asti. Yritys palkittiin Hämeen ympäristöpalkinnolla vuonna 2000 ekologisesta ja sosiaalisesta vastuunkannosta yhteiskunnassa.


title: Unkarin evankelisluterilainen kirkko

text: Unkarin evankelisluterilainen kirkko () on Unkarissa toimiva luterilainen kirkkokunta, jolla on 179 618 jäsentä. Kirkon johtava piispa on Péter Gáncs.


title: Unkarin evankelisluterilainen kirkko

text: Unkarin luterilaisessa kirkossa toimii 300 seurakuntaa, joiden hallinnassa on 500 kirkkoa. Seurakunnat jakautuvat kolmeen piiriin, joiden keskuspaikat ovat Buda, Győr ja Pest. Kirkolla on 360 pastoria ja kolme piispaa. Kirkon toimintaa johtaa synodi. Seurakunnat ovat itsehallinnollisia ja niiden toimintaa johtaa pastori ja maallikkojohtaja. Kirkolla on yhteensä 40 päiväkotia ja koulua, seitsemän opiskelija-asuntolaa ja 38 diakoniatyön yksikköä – vanhainkoteja ja vammaisten lasten hoitolaitoksia. Kirkon nuorisojärjestö järjestää kesäleirejä vammaisille. Kirkon palveluksessa on kolme opiskelijapastoria, neljä vankilapastoria ja neljä sairaalapastoria. Kirkko tuottaa televisio- ja radio-ohjelmia sekä sisältöjä internetiin. Kirkon julkaisemia lehtiä ovat Evangélikus Élet, HÍD, ja Lelkipásztor. Kirkko ylläpitää kaiken kaikkiaan 37 koulua ja lastentarhaa. Luterilaisessa teologisessa yliopistossa opiskelee yli 100 nuorta.


title: Unkarin evankelisluterilainen kirkko

text: Uskonpuhdistus levisi Unkariin vuonna 1518. Vuoteen 1591 saakka Lutherin ja Calvinin kannattajat toimivat yhdessä. Myöhemmin maahan syntyi erillinen luterilainen ja reformoitu kirkko.


title: Unkarin evankelisluterilainen kirkko

text: Protestantit Unkarissa kohtasivat ankaran vastauskonpuhdistuksen jesuiittojen organisoimana. Protestanttisten kirkkojen kohtalo riippui mitä suurimmassa määrin Augsburgin uskonrauhan periaatteiden mukaisesti paikallisten ruhtinaiden uskonnosta. Ruhtinaan paluu katolilaisuuteen merkitsi Unkarissa suurten protestanttisten seurakuntien toiminnan loppumista.


title: Unkarin evankelisluterilainen kirkko

text: Protestantit taistelivat olemassaolostaan erityisesti Habsburgien monarkian aikana, jolloin "murheiden vuosikymmen" (1671-1681) merkitsi protestanttien leimaamista valtion vihollisiksi sekä luterilaisten ja reformoitujen pastorien vangitsemista ja joutumista kaleeriorjiksi.


title: Unkarin evankelisluterilainen kirkko

text: 1700-luvulla Unkarin protestanttiset kirkot olivat voimakkaan pietistisen vaikutuksen alaisia. Keisarin antama suvaitsevaisuusasetus vuonna 1781 takasi toimintamahdollisuudet protestanttisille kirkoille ja vapaudet niiden jäsenille. Lopullisesti kirkot saivat virallisen aseman Unkarin itsenäistyessä vuonna 1867. 1800-luvun lopulla köyhiä luterilaisten asuttamia seutuja kohtasi nälänhätä, joka kiihdytti maastamuuttoa ja näivetti seurakuntia.


title: Unkarin evankelisluterilainen kirkko

text: Ensimmäisen maailmansodan seurauksena Unkari menetti naapureilleen laajoja alueita, ja samalla luterilainen kirkko menetti puolet jäsenistään. Toisen maailmansodan jälkeen alkaneen kommunistihallinnon aikana kaikkia kirkkoja vainottiin, niiden toimintaa vaikeutettiin ja omaisuus takavarikoitiin. Myös kirkon ylläpitämät koulut suljettiin. Kommunistihallinnon päätyttyä vuonna 1989 kirkon toiminta vapautui.


title: Topi saa uuden kodin

text: Topi saa uuden kodin on Anne Seppälän kirjoittama lastenkirja. Se on Koirakaverit-kirjasarjan ensimmäinen osa.


title: Topi saa uuden kodin

text: Kirjan päähenkilö on cairnterrieri Topi. Luodon perhe muuttaa omakotitaloon, ja perheen Siru-tyttären haave toteutuu, kun hän saa omakseen Topi-koiran. Siru on hoitanut Topia aiemmin sen omistajan ollessa matkoilla. Kirjassa Siru ja Topi seikkailevat yhdessä naapurissa asuvan Juuson kanssa.


title: Sestre

text: Sestre on slovenialainen drag-yhtye. Yhtye tuli tunnetuksi edustettuaan Sloveniaa Eurovision laulukilpailussa 2002 kappaleella "Samo ljubezen", ja sijoittui 13. sijalle 33 pisteellä. Yhtyeen jäsenet olivat pukeutuneet lentoemänniksi. Heidän edustuskappaleesta tuli kisojen sensaatio hitti kehnosta sijoituksesta huolimatta. Yhtye aloitti kiertueensa heti kisojen jälkeen ja he esiintyivät useissa maissa. Yhtyeen single albumi "Souvenir" julkaistiin lokakuussa 2002.


title: Sestre

text: Yhtyeen jäseniä ovat Tomaž Mihelič (Marlenna), Damjan Levec (Emperatrizz) ja Srečko Blas (Daphne). He ovat esiintyneet yhdessä vuodesta 2000 nimellä "Suspender Sisters".


title: HMS Acasta (H09)

text: HMS Acasta (viirinumero H09) oli Britannian kuninkaallisen laivaston vuonna 1930 palvelukseenotettu A-luokan hävittäjä, joka palveli toisessa maailmansodassa. Alus upposi 8. kesäkuuta 1940 taistelussa Saksan laivaston taisteluristeilijöitä "Scharnhorstia" ja "Gneisenauta" vastaan suojatessaan sisaraluksensa kanssa Norjan taisteluista palaavaa lentotukialusta.


title: HMS Acasta (H09)

text: Alus tilattiin 6. maaliskuuta 1928 John Brown and Companyltä Clydebankista ja sen köli laskettiin 13. elokuuta. Alus laskettiin vesille 7. elokuuta 1929 ja se valmistui telakalta 11. helmikuuta 1930, jolloin se siirrettiin koeajoihin ja luovutuskuntoon saatettavaksi.


title: HMS Acasta (H09)

text: Laivasto vastaanotti koeajojen päätyttyä "HMS Acastan" 14. helmikuuta ja liitti sen Välimeren laivaston 3. hävittäjälaivueeseen. Maaliskuussa vastaanottotestien jälkeen alus siirrettiin koulutettavaksi palvelustehtäviinsä. Alus siirtyi huhtikuussa Välimerelle, missä sen koulutus jatkui aina vuoden loppuun, vaikkakin osallistui myös laivastovierailuihin Välimerellä.


title: HMS Acasta (H09)

text: Alus otti maalis-huhtikuussa 1931 laivueensa mukana osaa Gibraltarilla pidettyihin Koti- ja Välimeren laivastojen yhteiseen sotaharjoitukseen, jonka jälkeen se jatkoi laivuepalvelusta Maltalla elokuussa 1932 tapahtuneeseen Englantiin siirtoonsa saakka. Alus siirrettiin 30. elokuuta Devonportin telakalle huollettavaksi. Palvelukseen se palasi 29. lokakuuta ja vasta joulukuussa laivueeseensa Maltalla.


title: HMS Acasta (H09)

text: Alus osallistui vuoden 1933 laivastoharjoituksiin sekä laivastovierailuihin. Se siirrettiin 24. marraskuuta 1933 telakalle Gibraltarilla, mistä alus palasi palvelukseen 20. joulukuuta ja jatkoi normaalia laivuepalvelusta Maltalla. Alus vaurioitui pahoin 12. kesäkuuta 1934 harjoituksissa Maltan edustalla kolaroituaan "HMS Codringtonin" kanssa, ja se siirrettiin 25. kesäkuuta Maltalla telakalle korjattavaksi. Sieltä se palasi laivuepalvelukseen 27. heinäkuuta.


title: HMS Acasta (H09)

text: "Acasta" palasi Britteinsaarille, jossa se poistettiin 29. huhtikuuta 1935 palveluksesta odottamaan huoltoa Devonportin telakalla. Alus palasi palvelukseen 3. heinäkuuta Välimeren laivaston 3. Hävittäjälaivueeseen. Alus oli koeajoissa ja täydennettävänä ennen siirtymistään Maltalle. Se palasi laivueeseensa elokuussa ja jatkoi normaalia laivuepalvelusta.


title: HMS Acasta (H09)

text: Loppuvuodesta 1936 alkaen alus osallistui laivueensa mukana Espanjan rannikon merenkulunvalvontaan sekä pakolaisten evakuointiin, kunnes se määrättiin huhtikuussa 1937 huollettavaksi Englantiin. Alus siirtyi kuun lopulla Englantiin, jossa se poistettiin palveluksesta 1. toukokuuta siirrettynä Devonportin telakalle. Huollon aikana alukselle asennettiin kaikuluotain. "Acasta" liitettiin alkuvuodesta 1938 Kotilaivaston 7. hävittäjälaivueeseen. Alus oli huhtikuun alussa huollonjälkeisissä koeajoissa ennen palvelukseen paluutaan 11. huhtikuuta. Uusien laitteiden testaaminen jatkoi kuitenkin aluksen koeajoja toukokuulle.


title: HMS Acasta (H09)

text: Palvelukseen palattuaan "Acasta" oli normaalissa laivuepalveluksessa Irlanninmerellä. Se siirrettiin 3. marraskuuta Devonportin telakalle, mistä palatessaan 17. tammikuuta 1939 alus liitettiin Plymouthiin päivystäväksi hävittäjäksi. Se avusti 2.–13. maaliskuuta Argentiinan laivaston risteilijän "ARA La Argentinan" koeajoissa.


title: HMS Acasta (H09)

text: Toisen maailmansodan syttyessä alus määrättiin elokuussa sisaraluksineen "HMS Activea" lukuun ottamatta Plymouthiin 18. hävittäjälaivueeseen Kanaalin läntisen kulkureitin alaisuuteen ().


title: HMS Acasta (H09)

text: Se oli suojaamassa taisteluristeilijä "HMS Renownin" siirtoa huollon päätyttyä Portsmouthista Clydeen. "Acasta" siirrettiin joulukuussa Liverpooliin. Se siirrettiin 20. joulukuuta edelleen Devonportin telakalle, mistä alus palasi palvelukseen 5. tammikuuta 1940.


title: HMS Acasta (H09)

text: Alus määrättiin 31. tammikuuta 1940 suojaamaan La Platan -taistelussa vaurioituneen risteilijä "HMS Ajaxin" paluu Plymouthiin, ja tämän jälkeen alus jatkoi helmi-maaliskuussa saattuepalvelustaan Atlantilla. Se liitettiin 10. huhtikuuta 1940 Kotilaivaston 1. hävittäjälaivueeseen, minkä vuoksi se sai määräyksen siirtyä Scapa Flow’hun. Alus osallistui laivueensa mukana Norjan taisteluihin.


title: HMS Acasta (H09)

text: "HMS Acasta", "HMS Ardent" ja "HMS Codrington" suojasivat taistelulaiva "HMS Valiantia" ja risteilijä "HMS Vindictiveä", jotka suojasivat Narvikiin joukkoja kuljettavaa saattuetta NP1. Alus suojasi 9.–16. toukokuuta karilleajossa vaurioitunutta risteilijää "HMS Penelopea" Skelfjordista Clydeen. Pohjanmerellä osastoon liittyivät risteilijät "HMS Coventry" ja "HMS Calcutta" sekä hävittäjät "HMS Campbell", "HMS Isis", "HMS Witch" ja "HMS Zulu".


title: HMS Acasta (H09)

text: "HMS Acasta", "HMS Ardent", "HMS Codrington", "HMS Diana" ja "HMS Highlander" suojasivat 31. toukokuuta lentotukialuksia "HMS Ark Royalia" ja "HMS Gloriousta" Norjasta vetäytymisen aikana. "HMS Glorious" suojanaan "HMS Ardent" ja "HMS Acasta" erkanivat 2. kesäkuuta pääosastosta matkatakseen suorempaa reittiä. Osasto joutui 8. kesäkuuta Saksan laivaston taisteluristeilijöiden "Scharnhorstin" ja "Gneisenaun" yllättämiksi ja upottamiksi. Ennen uppoamistaan "HMS Acasta" oli laukaissut torpedon, joka osui "Schanrhorstin" keulaan, ja siten pakottanut taisteluristeilijät vetäytymään takaisin Norjan rannikolle.


title: Flaco Jiménez

text: Leonardo (Flaco) Jiménez on yhdysvaltalainen harmonikansoittaja ja lauluntekijä. Häntä pidetään texmex-musiikin eräänä tunnetuimmista artisteista, joka nousi kansainväliseen kuuluisuuteen 1970-luvulla Doug Sahmin ja Ry Cooderin kanssa tehdyn yhteistyön pohjalta. Jiménez on viisinkertainen Grammy-palkinnon voittaja.


title: Flaco Jiménez

text: Leonardo Jiménezin isää, Santiago Jiméneziä, kutsuttiin "conjunto-musiikin isäksi". Santiago oli näkyvä conjunto-harmonikkamusiikin pioneeri. Flaco seurasi isäänsä näyttämöille jo 7-vuotiaana. Hän soitti aluksi bajo sextoa, mutta kiinnostui itsekin harmonikansoitosta.


title: Flaco Jiménez

text: 15-vuotiaana Leonardo teki ensilevytyksiään Los Caporales -nimisen yhtyeen kanssa, minkä jälkeen hänen isänsä antoi pojalle lempinimen Flaco, joka tarkoittaa "laihaa". Flaco soitti San Antonion saluunoissa ja tanssipaikoissa vuosikaudet, ansaiten maineen uniikkina harmonikkamuusikkona ja tyyliniekkana.


title: Flaco Jiménez

text: Flaco aloitti yhteistyön Douglas Sahmin kanssa 1960-luvulla. Sahm oli tullut tunnetuksi rock-yhtyeestä nimeltä The Sir Douglas Quintet. Myöhemmin hän vaikutti New Yorkissa tehden yhteistyötä Bob Dylanin ja Dr. Johnin kanssa. Hän soitti jonkin aikaa etupäässä anglosaksiselle yleisölle Peter Rowanin kanssa ja matkusteli maailmalla Ry Cooderin ja David Lindseyn kanssa. Flaco alkoi saada kansainvälistä mainetta osuuksistaan Cooderin klassikkoalbumilla nimeltä Chicken Skin Music. Hän on konsertoinut ympäri maailman ja teki yhteistyötä useiden kansainvälisesti tunnettujen artistien kanssa.


title: Flaco Jiménez

text: Jiménez on ollut mukana myös elokuvarooleissa, kuten Les Blankin tex-mex-kulttuuria käsittelevällä elokuvalla Chulas Fronteras, Woody Allenin elokuvassa Picking up the Pieces, sekä komediassa The Three Amigos. Hän on myös elokuvien soundtrackeilla, esimerkiksi elokuvissa Striptease, Tin Cup ja Borders.


title: Flaco Jiménez

text: Jiménez on vieraillut Suomessa ainakin kahdesti.


title: Flaco Jiménez

text: Jiménez on mukana yli sadalla eri pitkäsoittolevyllä. Hän sai tuplaplatinaa osuudestaan the Rolling Stonesien Voodoo Lounge -albumilla, joka on myynyt yli kaksi miljoonaa kappaletta. Buck Owensin ja Dwight Yoakamin kanssa tehty albumi "Streets of Bakersfield" sai "the Lifetime Achievement Award"in Billboard Latin Magazine -lehdeltä.


title: Flaco Jiménez

text: Jiménez voitti ensimmäisen Grammy-palkintonsa 1986 levytettyään uudelleen isänsä sävellyksen "Ay Te Dejo En San Antonio". Hän muodosti texmexin superryhmäksi mainitun kokoonpanon The Texas Tornadoesin yhdessä Freddy Fenderin, Doug Sahmin ja Augie Meyersin kanssa. Ryhmä voitti Grammyn ensilevystään 1990. Vuonna 1996 hän voitti jälleen Grammyn sarjassa paras meksikolais-amerikkalainen esitys soololevystään nimeltä "Flaco Jiménez". Vuonna 1999 hän voitti kaksi Grammyä lisää, soololevytyksestään "Said and Done" sarjassa paras Tejano-levytys, sekä yhdessä Freddy Fenderin kanssa perustetun Los Super Seven -ryhmän levytyksestä sarjassa paras meksikolais-amerikkalainen esitys. Yhtyeessä olivat mukana myös David Hidalgo ja Cesar Rosas Los Lobosista, sekä Joe Ely, Rick Treviño ja Ruben Ramos.


title: Sukasnokat

text: Sukasnokat ("Bleda") on bulbulien heimoon kuuluva varpuslintusuku. Sukasnokkien sukuun kuuluu BirdLifen mukaan neljä lajia:


title: Lea Müller

text: Lea Müller (s. 8. toukokuuta 1982 Buckten) on sveitsiläinen suunnistaja ja viestisuunnistuksen maailmanmestari. Seuratasolla hän edustaa ruotsalaista Södertalje-Nykvarnia.


title: Lea Müller

text: Nuorten MM-kilpailuissa Alicantessa 2002 Müller voitti viestikultaa. Duisburgin World Gamesissa 2005 hän voitti kultaa sekaviestissä joukkuetovereinaan Matthias Merz, Daniel Hubmann ja Simone Niggli-Luder. Aichin MM-kilpailuissa 2005 hän voitti viestin maailmanmestaruuden Vroni König-Salmen ja Simone Niggli-Luderin kanssa. Otepään EM-kilpailuissa 2006 hän voitti viestihopeaa saman joukkueen kanssa kuin vuotta aikaisemmin MM-kultaa.


title: G-luokka (hävittäjä)

text: G-luokka oli Britannian Kuninkaallisen laivaston hävittäjäluokka. Luokka muodosti vuoden 1933 laivasto-ohjelman hävittäjät ja ne olivat toisinto F-luokasta. Alusten rakentaminen aloitettiin 1934 ja ne otettiin käyttöön 1936.


title: G-luokka (hävittäjä)

text: Alukset olivat kuitenkin hieman piemenpiä kuin edeltävä luokka, koska niihin ei asennettu erillisiä risteilyturbiineita. Luokan alusten uppouma vastasi A-luokan hävittäjien uppoumaa ja turbiinien poistamisen lisäksi siihen vaikutti kattiloissa käytetty uusi teknologia.


title: G-luokka (hävittäjä)

text: Alusten pääaseistuksena olivat 4,7 tuuman 45 kaliiperin QF Mk IX tykit, joilla kyettiin ampumaan 40 asteen korotuskulmassa. Alusten ilmatorjunta-aseistus oli kuitenkin puutteellinen muodostuen puolen tuuman konekivääreistä. Aluksilla oli 8 21 tuuman torpedoputkea Mk IX torpedoiden laukaisemiseksi.


title: G-luokka (hävittäjä)

text: "HMS Glowwormille" asennettiin testikäyttöön aikaisempien neljän ryhmään asennettujen Mk VIII torpedoputkien rinnalle uudet neliputkiset PR Mk I torpedoputket, joissa käytettiin samaa Mk IX torpedoa.


title: G-luokka (hävittäjä)

text: Luokan aluksiin asennettiin kolme Admiralty 3 rumpuista kattilaa, joihin kytkettiin kaksi vaiheiset Parsonsin turbiinit.


title: G-luokka (hävittäjä)

text: Kuninkaallisen laivaston perinteiden mukaisesti kuhunkin luokkaan rakennettiin myös laivueenjohtaja, joka oli hieman suurempi ja paremmilla viesti- ja johtamisjärjestelmillä varustettu. G-luokan laivueenjohtajana oli "HMS Grenville".Kreikan laivasto tilasi kaksi G-luokan kaltaista Vasilefs Georgios -luokan alusta Yarrowin telakalta. Lisäksi maa tilasi kaksi alusta, jotka valmistettiin Kreikassa. Kreikassa valmistettavien alusten rakentaminen keskeytyi toisen maailmansodan vuoksi.


title: Sveitsin käsipallomaajoukkue

text: Sveitsin käsipallomaajoukkue edustaa Sveitsiä miesten kansainvälisissä käsipallo-otteluissa. Joukkuetta hallinnoi Sveitsin käsipalloliitto.


title: Sveitsin käsipallomaajoukkue

text: Sveitsin maajoukkueen suurin saavutus on olympiapronssi Berliinin kesäolympialaisista 1936. Sveitsi on osallistunut maailmanmestaruuskilpailuihin kymmenen kertaa, ja on ollut parhaimmillaan neljäs vuosina 1954 ja 1993. Euroopan-mestaruuskilpailuissa Sveitsi on esiintynyt kahdesti, parhaana sijoituksenaan 12. sija vuodelta 2004.


title: Jack Pettis

text: Jack Pettis (10. helmikuuta 1902 Vigo County, Indiana, Yhdysvallat – 24. elokuuta 1963) oli amerikkalainen saksofonisti.


title: Jack Pettis

text: Enrico Borsetti on vasta 2000-luvulla selvittänyt Jack Pettisin keskeiset elämänvaiheet. Ennen sitä edes Jack Pettisin syntymä- ja kuolinaika eivät olleet tiedossa.


title: Jack Pettis

text: John Barber ”Jack” Pettisin isä Samuel Pettis oli kaivostyöläinen, ja perhe muutti usein. Kun Jack Pettis oli teini-iässä, perhe asui Chicagossa, jossa Jack Pettis sai vaikutteita orkesterinjohtaja, tenorisaksofonisti Paul Bieseltä. Ensimmäisen maailmansodan loputtua vuonna 1918 Jack Pettis meni aselevon kunniaksi ystävänsä kanssa musiikkiliikkeeseen, josta kumpikin osti c-melodiasaksofonin. Ystävä palautti soittimen kauppaan seuraavana päivänä, mutta Jack Pettis piti soittimensa ja opetteli soittamaan sitä. Hän soitti Chicagossa 1920-luvulla pääasiassa c-tenorisaksofonia (c-melodiasaksofoni, c-melodysaksofoni) ja lisäksi klarinettia, b-tenorisaksofonia ja es-alttosaksofonia. Vuodesta 1920 Jack Pettis toimi ammattimuusikkona ja soitti pianisti-sovittaja Elmer Schoebelin orkesterissa. Kesällä 1921 Jack Pettis soitti Streckfus-varustamon huviristeilijällä. Saman vuoden syksystä vuoteen 1923 Jack Pettis soitti ja myös levytti Friar's Society Orchestrassa, joka vaihtoi nimensä vuonna 1923 New Orleans Rhythm Kingsiksi erään peruuntuneen esiintymisen seurauksena. Orkesterilla oli pitkä kiinnitys Friar's Inn -nimisessä salakapakassa. Friar's Inn sijaitsi Chicagossa ja veti puoleensa jazzin ystävien lisäksi myös gangstereita. Tässä vaiheessa Jack Pettis vielä haki omaa tyyliään ja levytykset ovat tasoltaan vaihtelevia. Vuonna 1923 Jack Pettis jätti paikkansa New Orleans Rhythm Kingsissä. Tämän jälkeen Jack Pettis säesti tanssija Ann Penningtonia ja soitti ainakin Carlton Terrace Orchestrassa Clevelandissa. Tästä orkesterista orkesterinjohtaja ja viulisti Ben Bernie löysi Jack Pettisin ja antoi tälle pitkän kiinnityksen orkesterinsa tähtisolistina. Merkittävimmät levytyksensä Jack Pettis teki vuosien 1925 - 1929 välillä.


title: Jack Pettis

text: Vuonna 1925 Ben Bernien orkesteri teki nimellä Ben Bernie And All The Lads eräitä historian ensimmäisistä äänielokuvista Vitaphone-tekniikalla, jossa äänilevy synkronoitiin filmin kanssa. Jack Pettis soitti historian ensimmäisen elokuvassa esitetyn jazzsoolon c-melodiasaksofonillaan. Yhtye soitti neljä kappaletta, jotka olivat ”Craving”, ”Titina”, Gershwin/Bernie-medley (”Oh, Lady Be Good!”, ”Fascinating Rhythm” ja Ben Bernien oma kappale), sekä ”Sweet Georgia Brown”. ”Sweet Georgia Brown” on DVD-tallenteella "At the Jazz Band Ball" (Yazoo 514). Elokuvat löytyvät myös internetistä (youtube, dailymotion ja redhotjazz).


title: Jack Pettis

text: Vuosien 1926 ja 1929 välillä Jack Pettis soitti oman orkesterinsa johtajana, Ben Bernien orkesterissa, Whoopee Makersissa ja Irving Millsin Hotsy Totsy Gangissa. Jack Pettisin levytyssessioihin osallistuivat mm. Joe Venuti, Eddie Lang, Tommy Dorsey, Jack Teagarden, Glenn Miller ja Benny Goodman.


title: Jack Pettis

text: Jack Pettis toimi Ben Bernien orkesterin solistina vielä vuonna 1929. Samana vuonna hän meni naimisiin Catherine ”Taddy” Lynchin kanssa. Catherine oli suositun The Keller Sisters and Lynch -laulutrion jäsen.


title: Jack Pettis

text: Loppuvuoden 1930 Jack Pettis toimi Ben Bernien orkesterin johtajana. Lamakausi ja radion yleistyminen alkoivat viedä töitä tanssiorkestereilta. Jack Pettis jatkoi kuitenkin yhteistyötä pianisti Al Goeringin kanssa, ja vuonna 1937 hän teki tiettävästi viimeiset levytyksensä, kaksi Al Goeringin kirjoittamaa kappaletta. Jack Pettisin vaiheet 1930- ja 1940-luvulla ovat pitkälti hämärän peitossa. 1950-luvun puolivälissä Jack Pettis ja Taddy asuivat Oklahoma Cityssä, jossa Jack Pettis työskenteli paikallisella radioasemalla. Hän kuoli 24.8.1963 maksakirroosiin.


title: Jack Pettis

text: Saksofonisti Bud Freeman kertoi muistelmissaan pitävänsä Jack Pettisiä ensimmäisenä svengaavana tenorisaksofonistina ja Chicago-tyylin mestarina.


title: Kartlos

text: Kartlos () oli Georgian legendaarinen perustaja ja georgialaisten myyttinen kantaisä. Häntä on pidetty nimenomaisesti maan ydinosan eli Kartlin (antiikin lähteiden Iberian) perustajana, ja hänen nimensä onkin sama kuin maantieteellisellä alueella. Hänen tarinansa kerrotaan keskiaikaisessa georgialaisten kronikoiden kokoelmassa "Kartlis tskhovrebassa", jonka Leonti Mroveli lienee koonnut suullisesta perinteestä 1000-luvulla.


title: Kartlos

text: Legendan mukaan hän oli Targamoksen poika ja siten Haosin, Movakosin, Lekosin, Herosin, Kavkasosin ja Egrosin veli. Muut Kaukasian alueen kansat saivat heistä alkunsa. Kartlos yhdisti kansansa, nousi heidän päällikökseen ja perusti Kartlin kaupungin.


title: Kartlos

text: Joidenkin nykytutkijoiden mukaan Kartlos vaikuttaa alun perin olleen varhaisen georgialaisen kansanperinteen keksintö, ja häntä alettiin pitää vasta myöhemmin keskiajalla todellisena historiallisena hahmona ja Georgian kansan aitona perustajana. Kartlosilla oli perinteen mukaan useita poikia ja pojanpoikia, Mtskhetos, Gardabos, Kakhos, Kukhos, Gatšios, Uplos, Odzrkhos ja Džavakhos, joista tuli nimiensä mukaisesti Mtskhetan, Gardabanin, Kakhetin, Kukhetin, Gatšianin, Uplistsikhen, Odzrkhen ja Džavakhetin ensimmäisiä hallitsijoita.


title: Oliivibulbulit

text: Oliivibulbulit ("Iole") on bulbulien heimoon kuuluva varpuslintusuku. Oliivibulbulien sukuun kuuluu BirdLifen mukaan neljä lajia.


title: Azua

text: Azua on provinssi Dominikaanisessa tasavallassa. Siellä on 214 311 asukasta (vuonna 2010) ja sen pinta-ala on 2 683 neliökilometriä. Provinssin pääkaupunki on Azua de Compostela.


title: Azua

text: Azuan provinssi jakautuu kymmeneen kuntaan.


title: Sofian Chahed

text: Sofian Chahed (, s. 18. huhtikuuta 1983 Berliini, DDR) on saksalais-tunisialainen jalkapalloilija. Oikeana laitapuolustajana ja tarvittaessa keskikenttälaiturina pelaava Chahed edustaa Bundesliigassa pelaavaa Hannoveria.


title: Sofian Chahed

text: Chahed aloitti jalkapalloilun synnyinkaupungissaan Berliinissä Wannseen ja myöhemmin Hertha Zehlendorfin riveissä. Lopulta hän siirtyi kaupungin menestyneimpään seuraan Hertha BSC:hen vuonna 1998. Neljä vuotta myöhemmin Chahed pääsi aikuisten tasolle pelatessaan Herthan kakkosjoukkueessa vuoteen 2006 asti. Samaan aikaan hän nousi edustusjoukkueeseen kaudella 2003-2004, jolloin Chahed pelasi kahdeksassa sarjaottelussa. Seuraavan kerran hän pelasi Herthan edustuksessa kaudella 2005-2006 15 sarjaottelussa, jonka jälkeen Chahed nousi Herthan vakiopelaajiin. Erityisesti kaudella 2007-2008 hän pelasi yhteensä 33 sarjaottelua. Seuraava kausi meni hieman heikommin pelattuaan vain 13 sarjaottelua. Lisäksi Chahed ajautui riitoihin valmennuksen kanssa, jotka uskottelivat jatkosopimusta ainakin kaudeksi 2009-2010. Hertha kuitenkin erotti pelaajansa toukokuussa 2009.


title: Sofian Chahed

text: Elokuussa 2009 Chahed allekirjoitti kahden vuoden sopimuksen Hannoverin kanssa. Chahed pelasi avauskaudellaan kuusitoista ottelua ja onnistui tekemään yhteensä kaksi maalia SC Freiburgia ja Borussia Mönchengladbachia vastaan. Chahed pelasi myös seuraavalla kaudella (2010–2011) melko saman määrän otteluita yhteensä 18 Bundesliigaottelua. Hannover sijoittui tuolloin Bundesliigassa neljänneksi ja sai paikan Eurooppa-liigaan. Kaudella 2011–2012 Chahed pelasi Hannoverin paidassa 16 Bundesliigaottelua ja sai yhden keltaisen kortin Wolfsburgia vastaan. Chahed pelasi myös kuusi Eurooppa-liigan ottelua ja oli mukana aina kuudentoista parhaan kierrokselle saakka. Hannover eteni puolivälieriin saakka, jossa se hävisi kaksiosaisen ottelun Atlético Madridille. Chahed ei pelannut kummassakaan ottelussa.


title: Sofian Chahed

text: Chahed nimettiin 26. elokuuta 2009 Tunisian joukkueeseen 6. syyskuuta pelattavaan MM-karsinta otteluun Nigeriaa vastaan. Hän ei kuitenkaan tuntemattomasta syystä päässyt lähtemään joukkueen mukana Nigeriaan. Chahed nimettiin toisen kerran maajoukkueen vahvuuteen 1. lokakuuta 2009 MM-karsintaotteluun Keniaa vastaan, sekä harjoitusotteluun Saudi-Arabiaa vastaan. Ensimmäisen ottelunsa hän pelasi 11. lokakuuta 2009 Keniaa vastaan tultuaan toisen puoliajan lopulla vaihdosta kentälle. Toisen ottelunsa Chahed pelasi heti perään 14. lokakuuta Saudi-Arabiaa vastaan pelatussa harjoitusottelussa, jossa hän tällä kertaa oli ottelun avauksessa.


title: Sofian Chahed

text: Myöhemmin 29. helmikuuta 2012 Chahed pelasi kolmannen maaottelunsa Perua vastaan. Hän oli ottelun avauksessa, mutta loukkaantui ensimmäisen puoliajan lopulla saatuaan kyynärpäästä leukaan. Chahed palasi takaisin maajoukkueen riveihin 23. maaliskuuta 2013 pelatussa AM-kisojen karsintaottelussa Sierra Leonea vastaan.


title: Albert I (Monaco)

text: Albert I (13. marraskuuta 1848 – 26. kesäkuuta 1922) oli Monacon ruhtinas vuosina 1889–1922.


title: Albert I (Monaco)

text: Albert I palveli nuorena miehenä Espanjan laivastossa, otti osaa Ranskan–Preussin sotaan ja liittyi sen jälkeen Ranskan laivastoon. Palveluksesta hänet palkittiin Legioonan kunniamerkillä. 22-vuotias Albert innostui, tuolloin vielä uudesta tieteenalasta, merentutkimuksesta. Hän laati uusia, merien tutkimukseen tarvittavia menetelmiä ja välineitä. Aikansa johtavien merentutkijoiden avulla hän laati useita merenlaisia karttoja. Albert myös perusti Monacon oseanografisen museon vuonna 1910.


title: Albert I (Monaco)

text: Albert oli kiinnostunut myös ihmisen alkuperästä ja hän perusti Pariisiin "Institute for Human Paleontologyn", joka oli vastuussa useista arkeologisista kaivauksista. Albertin saavutukset on tunnustettu maailmanlaajuisesti ja 1909 British Academy of Science teki hänestä kunniajäsenen.


title: Albert I (Monaco)

text: Albert meni 21. syyskuuta 1869 naimisiin skotlantilaisen Mary Victoria Hamiltonin (1850-1922) kanssa. Avioliitto oli kuitenkin onneton eikä voimakastahtoinen Mary viihtynyt Monacossa. Hän muutti pian avioliiton solmimisen jälkeen 19-vuotiaana pysyvästi pois Monacosta mukanaan pariskunnan ainoa lapsi, tuleva ruhtinas Ludvig II. Pariskunnan avioliitto kumottiin virallisesti 28. heinäkuuta 1880, kun Vatikaanissa oli laadittu erityinen säädös, jolla Ludvig pysyi kirkon silmissä Monacon laillisena kruununperijänä.


title: Albert I (Monaco)

text: Albert nousi Monacon valtaistuimelle isänsä kuoleman jälkeen 10. syyskuuta 1889. Hän meni saman vuonna naimisiin (30. lokakuuta 1889) leskiherttuatar de Richelieun (o.s. Marie Alice Heine, 1858-1925) kanssa. Alice Heine oli ollut naimisissa Richelieun herttuan kanssa, mutta jäänyt leskeksi 21-vuotiaana. Hänellä oli yksi poika, Armand. Avioliitto hyödytti monin tavoin Albertia ja Monacoa. Alicella oli paljon liikealan kokemusta ja taitoa ja hän auttoi luomaan Monacolle vankan taloudellisen pohjan. Hänen avullaan Monacosta tuli yksi Euroopan suurista kulttuurikeskuksista.


title: Albert I (Monaco)

text: Huolimatta avioliiton tuomista hyödyistä pariskunta erosi 1902. Anne Edwardsin kirjan "The Grimaldis of Monaco" mukaan eron syynä saattoi olla Alicen suhde säveltäjä ja oopperalaulaja Isidore de Laran kanssa. Kuuluisa kurtisaani Caroline Otero, La Belle Otero, joka palveli ruhtinas Albertia vuosina 1893–1897 kirjoittaa muistelmissaan Albertin erektiohäiriöistä ja siitä, ettei tämä ollut enää viriili mies. Prinsessa Alice oli nähnyt La Belle Oteron miehensä kanssa 1897 ja kieltänyt tätä enää tulemasta Monacoon.


title: Albert I (Monaco)

text: Albert kirjoitutti Monacolle perustuslain 5. tammikuuta 1911. Tosin se oli lähinnä vain kokoelma erilaisia säännöksiä, eikä sillä ollut mitään todellista merkitystä. Samana vuonna Albert perusti Monte Carlo -rallin. Kisan tarkoituksena oli saada turisteja Monacoon ja Monte Carlon kasinolle. Vanhoilla päivillään Albertista tuli pasifisti, ja hän perusti Monacoon kansainvälisen rauhaninstituutin, joka yritti ratkaista konflikteja rauhanomaisesti välimiesmenettelyllä. Ennen ensimmäistä maailmansotaa hän yritti usein saada Saksan keisaria Vilhelm II:n luopumaan sodasta.


title: Albert I (Monaco)

text: Virallisesti Monaco oli ensimmäisessä maailmansodassa puolueeton, mutta sen sairaaloissa hoidettiin haavoittuneita ranskalaisia sotilaita ja Albertin poika, Ludvig, soti Ranskan armeijassa kuten monet muutkin monacolaiset. Albert esti sodan aikana elsassilaisten kylien, Sissonnen ja Marchaisin, tuhoamisen kirjoittamalla asiasta Saksan keisarille ja vetoamalla tähän.


title: Albert I (Monaco)

text: Vuonna 1920, American Academy of Science myönsi prinssi Albertille kultamitalin hänen saavutuksistaan.


title: Albert I (Monaco)

text: Prinssi Albert I kuoli 26. kesäkuuta 1922 Pariisissa, Ranskassa. Monacon valtaistuimella häntä seurasi hänen poikansa, Ludvig II.


title: Eskola (Kannus)

text: Eskola on kylä ja taajama Kannuksen kaupungissa Keski-Pohjanmaalla, noin 12 kilometriä Kannuksen keskustaajamasta valtatietä 28 pitkin itäänpäin. Eskolan kylässä on noin 500 asukasta, ja Eskolan taajamassa puolestaan 266 asukasta (31.12.2011). Eskolan keskustaajaman (asemanseudun) lisäksi Eskolan talouskylään luetaan asumakylät Antinoja, Hanhineva, Jaakkola, Leppilampi, Lummukka ja Rättyä. Eskolan postinumero on 69150.


title: Eskola (Kannus)

text: Valtatie 28 halkoo Eskolaa ja kantatie 86 haarautuu valtatie 28:sta Eskolassa. Eskolan lähellä kulkevat myös seututie 775 ja seututie 774. Lähimmät kaupungit Kannuksen keskustaajaman jälkeen ovat Ylivieska noin 30 kilometrin ja Nivala noin 45 kilometrin päässä Pohjois-Pohjanmaan puolella. Keski-Pohjanmaan maakuntakeskukseen Kokkolaan on matkaan noin 60 kilometriä. Lähimmät henkilöliikenteen rautatieasemat ovat Kannuksen rautatieasema ja Ylivieskan rautatieasema. Lähin lentoasema on 70 kilometrin päässä sijaitseva Kruunupyyn lentoasema.


title: Eskola (Kannus)

text: Kylää halkoo Pohjanmaan rata ja kylällä sijaitsee Eskolan rautatieasema. Asemalta alkoi Eskolan metsärata eli puhekielessä "Pikkurata". Pikkuradan perinteitä vaalimaan on perustettu Metsäratamuseo / Metsäradan perinnekeskus. Perinnekeskuksen alueella on vuonna 2003 valmistunut Eskolan kesäteatteri, maauimala ja kahdentoista kilometrin pituisen luontoreitin, Neljän lammen polun, lähtö- ja päätepiste.


title: Eskola (Kannus)

text: Vuosina 2001 ja 2017 Eskola valittiin Suomen vuoden kyläksi.


title: Eskola (Kannus)

text: Kivikautiset löydöt todistavat, että Eskolaa on pidetty jo aikojen alussa hyvänä asuinpaikkana. Varsinainen kirjallisten dokumenttien valaisema historia alkaa 1500- ja 1600 -lukujen vaihteessa, jolloin Hanhinevan kylä sai ensimmäiset asukkaansa.


title: Eskola (Kannus)

text: Parin sadan vuoden ajan Eskolan kylän elämä noudatteli muiden maaseudun maanviljelysvaltaisten kylien elämää.


title: Eskola (Kannus)

text: Vuosisadan toisen vuosikymmenen lopulla Metsähallitus käynnisti kapearaiteisen metsäradan suunnittelun ja rakentamisen niin sanotun Lestin hoitoalueen puunkuljetusta varten.


title: Eskola (Kannus)

text: Eskolan metsärata, Pikkurata, oli ainutlaatuinen ilmiö suomalaisen puunkuljetuksen historiassa. Vuosien 1922 – 1961 aikana Pikkurataa pitkin kuljetettiin neljän pienen veturin, Pikku-pässin, voimin noin kaksi miljoonaa kuutiometriä puutavaraa. Oheisessa kuvassa kuormaansa kiskoo veturi numero kolme.


title: Eskola (Kannus)

text: Metsähallituksen kapearaiteinen rautatie oli parhaimmillaan lähes seitsemänkymmenen kilometrin mittainen. Sitä pitkin puutavara kuljetettiin Lestin hoitoalueen metsistä Eskolaan, missä pikkuvetureiden tuoma puutavara siirrettiin valtion rautateiden vaunuihin. Aina ei siirtäminen, lossaaminen vaunusta vaunuun ollut mahdollista vaunupulan vuoksi vaan puutavara jouduttiin varastoimaan Eskolaan. Mittavat halkopinot antoivatkin Eskolalle Mottikaupungin nimen.


title: Eskola (Kannus)

text: Eskolassa sijaitsi Lestin hoitoalueen konttori, pikkuvetureiden talli, paja sekä lukuisia muita metsäradan toimintoihin liittyviä rakennuksia. Kuvassa käpykaristamo (käpyriihi) ja käpyvarasto. Kuvassa näkyvä rataosuus kulki nykyisen Leppilammelle vievän tien kohdalla ja käpyriihi oli heti Kokkola-Kajaani -tieltä lähdettaessä oikealla.


title: Eskola (Kannus)

text: Puun käsittely oli enimmäkseen kovaa, ihmisvoimin tapahtuvaa, työtä. Kaukana metsäradan varrella työskentelevät asustivat radan läheisyyteen rakennetuilla metsäkämpillä, joista suurimmilla kämpillä työntekijöiden asumisen mukavuudesta huolehtivat kämppäemännät ja isännät. Eräs ratkaisu työväen majoituksen järjestämiseksi olivat asuntovaunut, jotka siirtyivät junien mukana kulloisenkin tarpeen mukaan.


title: Eskola (Kannus)

text: Pikkuradan vaikutus alueensa työllistäjänä oli varsin merkittävä. Suurimmillaan sen vaikutus oli Eskolan ja Sievin asukkaille, mutta myös lukuisat lähipitäjien asukkaat riensivät Pikkuradan töihin.


title: Eskola (Kannus)

text: 1960 -luvun alussa Pikkurata purettiin. Kämpät metsäradan varrelta purettiin yksi toisensa jälkeen. Nykyään on jäljellä vain Saariveden kämppä Sievissä.


title: Eskola (Kannus)

text: Myös Eskolan metsäradan veturit vetivät viimeiset kuormansa Eskolaan ja päätyivät romuttamolle.


title: Eskola (Kannus)

text: Metsäradan toiminnan loppumisen myötä samaan aikaan koko suomalaista maaseutua rassannut murros vaikutti eskolalaisten elämään vahvasti. Parhaimmillaan puolen toista tuhannen kieppeillä pyörinyt asukasluku romahti.


title: Eskola (Kannus)

text: Onneksi Eskolaan oli jo metsäradan toiminnan aikana syntynyt teollisuusyrityksiä kuten Eskolan Sementti ja Puu (Eskopuu Oy) ja Kolppasen sementtivalimo. Muutakin yritystoimintaa virisi ja näin Eskola säilytti menetyksistä huolimatta elinkelpoisuutensa.


title: Eskola (Kannus)

text: Kyläyhdistyksen perustamisen (1981) myötä eskolalaiset pyrkivät – hyvin pitkälle onnistuenkin – ottamaan kylän kohtalon omiin käsiinsä.


title: Eskola (Kannus)

text: Eskolan kylän historiaan voi perehtyä perusteellisemmin vuonna 2007 ilmestyneestä Eskola – pikkuradan kylä teoksesta.


title: Eskola (Kannus)

text: Eskola on säilynyt elinvoimaisena vielä näihinkin päiviin saakka. Kylällä järjestetään kotikoulua ja -päiväkotia, jonka läheisyydessä toimii lounasravintola. Eskolassa oli myös kyläkauppa, joka tarjosi myös myymäläautopalveluja, jotka lopetettiin vähäisen käytön myötä. Kylältä löytyy myös kahvila ja muita palveluja. Entisellä koululla järjestetään satunnaisia tapahtumia. Suurimmat työllistäjät kylällä ovat Eskolan monipuolinen teollisuus (mm. ovi- ja ikkunatehdas Eskopuu Oy) ja maatalous.


title: Béla III

text: Béla III oli Unkarin kuningas vuosina 1173–1196. Hän oli kuningas Géza II:n nuorempi poika, ja varttui Bysantin hovissa veljensä Tapani III:n ja keisari Manuel I Komnenosin välisen sopimuksen johdosta. Manuel kihlasi Bélan ensin oman tyttärensä kanssa, mutta järjestikin hänelle avioliiton sisarentyttärensä, Antiokian prinsessan kanssa. Myöhemmin on spekuloitu, että Manuel suunnitteli liittävänsä Unkarin Bysanttiin avioliiton kautta, mutta tästä ei ole todisteita.


title: Béla III

text: Manuel auttoi Bélaa nousemaan valtaan vuonna 1173 ja karkotti maasta Bélan nuoremman veljen, jota maan katoliset tukivat. Valtaan noustuaan Béla kuitenkin kääntyi itse katoliseksi ja lähentyi Roomaa. Valtakautensa alkupuolella Béla tasapainotteli taitavasti idän ja lännen suurvaltojen välissä, mutta Manuelin kuoltua vuonna 1180 Béla koki saaneensa vapaat kädet Balkanilla. Hän pyrki saamaan Dalmatian takaisin ja kävi kaksi sotaa venetsialaisten kanssa. Hän auttoi Raškan serbejä pääsemään eroon kreikkalaisista ja perustamaan aidon kansallisvaltion.


title: Béla III

text: Ensimmäisen vaimonsa kuoltua Béla meni naimisiin Margaretan kanssa, joka oli Ranskan Ludvig VII:n tytär.


title: Béla III

text: Béla III oli taitava valtiomies, jonka hovia pidettiin yhtenä Euroopan loistokkaimmista. Oman aikansa valtionpäämiehistä häntä on verrattu Fredrik I Barbarossaan ja Englannin Henrik II:een, ja häntä on pidetty Unkarin keskiaikaista kuninkaista suurimpana. Hän kuoli vuonna 1196. Hänet haudattiin Székesfehérváriin, missä hänen hautansa säilyi ottomaanien miehityksenkin aikana. Siellä on 190 cm pitkä luuranko, joka osoittaa Bélan olleen aikanaan suuri mies myös fyysisesti.


title: Luettelo Latvian kansallispuistoista

text: Latviassa sijaitsee neljä kansallispuistoa . Luettelossa on mainittu puiston nimi suomeksi ja latviaksi, puiston kokonaispinta-ala (neliökilometreinä), perustamisvuosi ja historiallinen alue, missä suojeltu puisto sijaitsee. Yhteensä kansallispuistot kattavat noin 3,2% Latvian pinta-alasta. Kansallispuistojen ohella maassa muitakin merkittäviä suojelualueita, kuten neljä luonnonpuistoa, yksi biosfäärialue ja yhdeksän maisemansuojelualuetta


title: Hašbaataryn Tsagaanbaatar

text: Hašbaataryn Tsagaanbaatar (, myös Tsagaanbaatar Hašbaatar, s. 19. maaliskuuta 1984 Baruunturuun, Uvs, Mongolia) on mongolialainen judoka. Hän on maailmanmestari ja olympiamitalisti.


title: Hašbaataryn Tsagaanbaatar

text: Tsagaanbaatar sijoittui vuonna 2003 60 kg:n sarjassa kolmanneksi Jejun universiadeissa ja voitti kultaa samassa kaupungissa pidetyissä Aasian-mestaruuskilpailuissa. Lisäksi hän sai pronssia alle 20-vuotiaiden Aasian-mestaruuskilpailujen 66 kg:n sarjassa Macaossa. Vuonna 2004 hän sai 60-kiloisissa pronssia Almatyn Aasian-mestaruuskilpailuissa ja Ateenan olympialaisissa. Seuraavana vuonna hän voitti Taškentissa Aasian-mestaruuden 66 kg:n painoluokassa kukistettuaan loppuottelussa Iranin Arash Miresmaeilin.


title: Hašbaataryn Tsagaanbaatar

text: Tsagaanbaatar voitti vuonna 2006 66 kg:n sarjassa kultaa Itä-Aasian mestaruuskilpailuissa Ulaanbaatarissa, Aasian kisoissa Dohassa ja opiskelijoiden MM-kilpailuissa Suwonissa. Aasian-mestaruuskilpailuissa Kuwait Cityssä 2007 hän sai 66-kiloisissa hopeaa hävittyään loppuottelussa Etelä-Korean Bang Gui-Manille. Rio de Janeiron MM-kisoissa hän oli samana vuonna 60-kiloisissa viides.


title: Hašbaataryn Tsagaanbaatar

text: Tsagaanbaatar sai hopeaa Jejun 2008 Aasian-mestaruuskilpailujen 66 kg:n sarjassa hävittyään loppuottelussa Arash Miresmaeilille. Hän voitti 66-kiloisten maailmanmestaruuden Rotterdamissa 2009 kukistettuaan loppuottelussa espanjalaisen Sugoi Uriarten. Tokion MM-kilpailuissa 2010 hän sai samassa painoluokassa pronssia. Aasian-mestaruuskilpailuissa 2011 Abu Dhabissa hän sai 66 kg:n painoluokassa hopeaa hävittyään loppuottelussa japanilaiselle Junpei Morishitalle. Hän saavutti joukkuekilpailun MM-pronssia Astanassa 2015.


title: Hašbaataryn Tsagaanbaatar

text: Tsagaanbaatar on saavuttanut maailmancupeissa ja Continental Open -kilpailuissa viisi turnausvoittoa, kaksi kakkossijaa ja kolme kolmossijaa sekä Masters-, GP- ja Grand Slam -kilpailuissa neljä voittoa, seitsemän kakkossijaa ja yksitoista kolmossijaa.


title: Seututie 750

text: Seututie 750 on Vetelistä Räyringin kylän kautta Vimpeliin kulkeva seututie. Tien pituus on 42 kilometriä. Tie on kaksikaistainen ja päällystetty.


title: George Albert Wells

text: George Albert Wells (s. 1926) on rationalisti ja Lontoon yliopiston Birkbeck Collegen saksan kielen emeritusprofessori. Hän kannatti ennen teoriaa, jonka mukaan Jeesus ei olisi historiallinen, vaan kokonaan myyttinen hahmo. Hän teki tällaista näkemystä tunnetuksi useissa kirjoissaan, joista ensimmäinen aiheeseen liittynyt ja niistä laajinta huomiota osakseen saanut oli "The Jesus of the Early Christians" (1971).


title: George Albert Wells

text: Wells hylkäsi Jeesus-myyttiteorian 1990-luvulle mennessä. Myyttiteoriaa on hänen jälkeensä edistänyt Earl Doherty. Wells uskoo nykyisin esimerkiksi Paavalin pitäneen Jeesusta todellisena ristiinnaulittuna juutalaismiehenä. Hän katsoo, että Jeesuksen opetukset ovat peräisin historialliselta saarnaajalta tai historiallisilta saarnaajilta. Hän on jatkanut kirjoittamista myyttiteoriasta luovuttuaan ja julkaissut myös muita kuin Jeesukseen liittyviä kirjoja.


title: George Albert Wells

text: Wells on toiminut Rationalist Press Associationin puheenjohtajana. Gary Habermas on esittänyt kritiikkiä häntä kohtaan myyttiteoriasta.


title: Jingle

text: Jingle ("rallatus") on pieni laulusävelmä tai sellaisen katkelma, joita käytetään lauletuissa radio- tai televisiomainoksissa. Jingle syntyi Yhdysvalloissa 1930-luvulla. Eräs esimerkki tunnetuimmista ja aikaa eniten kestäneistä suomalaisista jingleistä on Kaarlo Kaartisen 1970-luvulla säveltämä vaateliike Ajattaren mainoslaulu: ”Ajatar on Forumissa, Forumissa Mannerheimintiellä”.


title: Jingle

text: Lyhyttä, lähes pelkästään yritys- tai tuotenimen tai iskulauseen sisältävää jingleä kutsutaan myös nimellä äänilogo, koska sitä käytetään samalla tavoin mainoksen lopun ”allekirjoituksena” kuin visuaalista logoakin. Äänilogoiksi tai jingleksi voidaan kutsua myös muun muassa radiokanavien lyhyitä kanavatunnuksia.


title: Jingle

text: Saarioinen-yhtiön neljästä sävelestä muodostuva tunnusmusiikki on maailman vanhin yhä käytössä oleva mainosmusiikkikappale. Se on mainittu myös Guinnessin ennätysten kirjassa.


title: Miika Nousiainen

text: Miika Nousiainen (s. 23. syyskuuta 1973 Säynätsalo) on suomalainen toimittaja ja kirjailija. Hänen esikoisromaaninsa "Vadelmavenepakolainen" ilmestyi vuonna 2007. Nousiaisen toinen romaani, "Maaninkavaara" ilmestyi vuonna 2009. Se palkittiin Kalevi Jäntin palkinnolla. Nousiaisen kolmas romaani "Metsäjätti" ilmestyi 2011. Nousiaisen vuonna 2016 ilmestyneestä Juurihoito-romaanista tehtiin ensi-iltansa marraskuussa 2016 saanut näytelmäversio Suomen Kansallisteatteriin ja romaanista tehdään myös elokuva, kun Kaiho Republic -tuotantoyhtiö osti siihen elokuvaoikeudet joulukuussa 2016.


title: Miika Nousiainen

text: Nousiainen on työskennellyt MTV3:n uutistoimituksessa ja juontanut "Hyvät naiset ja herrat" -viihdeohjelmaa. Hän on myös tehnyt käsikirjoitustöitä televisioon, muun muassa MTV3:n "Putoukseen". Nousiainen on ollut vuodesta 2012 vuoteen 2016 panelistina televisio-ohjelmassa "Hyvät ja huonot uutiset" Hän aloitti vuonna 2016 panelistina MTV3:n paneeliohjelmassa "Pitääkö olla huolissaan?".


title: Miika Nousiainen

text: Nousiainen asuu vaimonsa, tyttärensä ja poikansa kanssa Helsingin Hakaniemessä.


title: Heikki Halila

text: Heikki Juhani Halila (s. 26. toukokuuta 1952 Tyrvää) on Helsingin yliopiston siviilioikeuden, erityisesti velvoiteoikeuden ja siviilioikeuden yleisten oppien professori. Halilan isä oli prosessioikeuden professori Jouko Juhani Halila (1916–2009) ja setä historian professori Aimo Halila (1912–1998).


title: Heikki Halila

text: Heikki Halila kirjoitti ylioppilaaksi Munkkiniemen yhteiskoulusta Helsingistä vuonna 1971 ja sai Suomen Kulttuurirahaston myöntämän, parhaan suomenkielisen ylioppilasaineen kirjoittajalle annettavan Yrjö Koskisen stipendin. Halila valmistui Helsingin yliopistosta oikeustieteen kandidaatiksi vuonna 1975 ja lisensiaatiksi vuonna 1979 sekä sai varatuomarin arvon vuonna 1979.


title: Heikki Halila

text: Heikki Halilan tutkimustyön painopiste on yhdistys-, sopimus- ja urheiluoikeuden alueilla. Oikeustieteen tohtori, varatuomari Halila on ollut Helsingin yliopiston dosentti vuodesta 1994, vuosina 1994-1996 hän on toiminut siviilioikeuden apulaisprofessorina ja vuosina 1998-1999 vakuutus- ja vahingonkorvausoikeuden professorina Helsingin yliopiston yksityisoikeuden laitoksella. Urheiluoikeuden professori hän oli 2001-2011 Yksityisoikeuden laitoksen johtaja hän on ollut vuodesta 2007. Vuosina 1978–1984 Halila toimi uutta yhdistyslakia valmistelleen komitean sihteerinä.


title: Heikki Halila

text: Halila on toiminut Suomen Lakimiesliiton puheenjohtajana. Liitto myönsi hänelle vuonna 2011 K. J. Ståhlberg -mitalin. Halila valittiin Suomalaisen Tiedeakatemian jäseneksi vuonna 2010.


title: Antti Hosioja

text: Antti Hosioja (4. kesäkuuta 1949 Karijoki) on suomalainen kansanmuusikko ja harmonikansoittaja. Hosioja soittaa 1-, 2- ja 5-rivisiä harmonikkoja sekä kontrabassoa ja hänet tunnetaan useiden kansanmusiikkiyhtyeiden jäsenenä, kuten Kyläpelimannit ja Tallari. Hän on ollut Kyläpelimannien jäsenenä vuodesta 1974 ja Tallarin vuodesta 1986 sekä toiminut myös Tallarin johtajana. Hän jäi eläkkeelle Tallarista vuonna 2013. Muita Hosiojan pelimannikokoonpanoja ovat olleet muun muassa Karijoen pelimannit sekä Fedja Happo.


title: Antti Hosioja

text: Toimiessaan opettajana ja sovittajana Hosioja on syventynyt suomalaiseen ja suomenruotsalaiseen pelimannitraditioon. Hän on toiminut myös Finlands svenska folkmusikinstitutin johtajana 1978-1982. Hän on asunut Kaustisella vuodesta 1986 alkaen.


title: Antti Hosioja

text: Hosiojalle myönnettiin valtion taiteilijaeläke 2013 ja Kaustisen kansanmusiikkifestivaali nimesi hänet mestaripelimanniksi samana vuonna.


title: Epäillyt (peli)

text: Epäillyt on Kimmo Sorsamon suunnittelema ja Competon vuonna 2009 julkaisema, 1930-luvun Helsinkiin sijoittuva salapoliisipeli. Pelissä ratkotaan maineikkaan liikemiehen Edvard Falkin murhamysteeriä. Pelaajien on tarkoitus selvittää kolme syyllistä kahdestatoista epäillystä ja ehtiä pidättämään syylliset ennen kilpailijoitaan.


title: Epäillyt (peli)

text: Pelin alussa pelaajat pyrkivät saamaan mahdollisimman paljon tietoa syyllisistä vihje- ja alibilaattoja keräämällä. Mitä pidemmälle peli etenee, sitä tärkeämmäksi keinoksi syyllisten selvittämisessä muodostuu tiedonvaihto muiden pelaajien kanssa. Peli huipentuu loppuratkaisuun, jossa jokainen pelaaja pyrkii päättelemään syylliset ja viemään omat kolme yksityisetsiväänsä syyllisten luo ennen kilpailijoitaan.


title: Gulistanin rauha

text: Gulistanin rauha oli 12. lokakuuta juliaanisen kalenterin mukaan ja 24. lokakuuta gregoriaanisen kalenterin mukaan 1813 solmittu sopimus Venäjän keisarikunnan ja Persian välinen rauhansopimus, jossa virallistettiin 1804–1813 kestäneen Venäjän–Persian sodan tulos. Persia vahvisti sopimuksella Azerbaidžanin Bakun kaanikunnan yhdessä Talishin sekä Lənkəranin linnoituksen kanssa kuuluvan Venäjän keisarikunnalle. Persian oli luovuttava myös (mahdollisista) vaatimuksistaan Dagestaniin, Georgiaan, Mingreliaan, Imeretiaan ja Abhasiaan.


title: Bakun kaanikunta

text: Bakun kaanikunta oli Dargah Quli Khanin esi-isilleen 1592 saadulle maalle 1718 perustama yksi Azerbaidžanin kaanikunnista. Kenraali Bulgakovin komentamat venäläiset joukot valtasivat Venäjän keisarikunnan ja Persian sodan aikana 1804-1813 Bakun kaanikunnan pääkaupungin Bakun toimesta syyskuussa 1806, ja Husayn Quli Khan pakotettiin maanpakoon. Bakun kaanikunta pakotettiin liittymään Venäjän keisarikuntaan.


title: Bakun kaanikunta

text: Tätä aikaisempi komentaja, ruhtinas ja jalkaväenkenraali Pavel Dmitrievitš Tsitsianov, oli ammuttu helmikuussa Bakun kaupunginportilla juuri, kun hän, everstiluutnantti Elizbar Eristov ja yksi kasakka olivat tulleet kaupunginportille vastaanottamaan kaupungin avainta. Yksi Husayn Quli Khanin lähellä olevista oli ampunut pistoolilla Tsitsianovin ja Eristovin. Irrotettuaan Tsitsianovin pään Husayn Quli Khan avustajineen poistuivat Bakun linnoitukseen. Tsitsianovin pää lähetettiin Persian šaahille.


title: Bakun kaanikunta

text: Persian šhaahi vahvisti Bakun kaanikunnan menetyksen virallisesti Venäjän keisarikunnalle 12. lokakuuta 1813 Gulistanin rauhassa.


title: Norman Pattiz

text: Norman J. Pattiz on yhdysvaltalainen liikemies ja Westwood One -radioverkon perustaja. Yrityksen hallituksen puheenjohtajana hän ollut sen perustamisesta 1974 saakka, ja vuoteen 1994 hän oli myös yrityksen toimitusjohtajana. Vuonna 2008 hänet nimitettiin Los Alamos National Laboratoryn ja Lawrence Livermore National Laboratoryn toiminnasta vastaavien Los Alamos National Securityn ja Lawrence Livermore National Securityn hallituksien puheenjohtajaksi.


title: Norman Pattiz

text: Pattiz nimettiin Radio Hall of Fameen vuonna 2009.


title: Pangnirtung

text: Pangnirtung (, tunnetaan myös nimellä Pang ja Pangniqtuuq) on pikkukylä Kanadassa, Nunavutin territoriossa, Qikiqtaalukin alueella. Kylä sijaitsee Baffininsaarella, ja sen väkiluku on 1 325 (2006). Kylän nimestä on ollut jonkin verran epäselvyyttä, sillä kyläläiset kertovat kylän oikean nimen olevan "Pangniqtuuq", joka tarkoittaa "paikkaa jossa on uros poroja". Vuonna 2005 kyläläiset hylkäsivät ehdotuksen kylän virallisen nimen muuttamisesta, koska kylän nimi tunnettiin jo maailmalla, ja he pelkäsivät inuiittitaiteen markkinoinnin kärsivän nimen muutoksesta. Kylän nimi jätettiinkin virallisen muotoonsa, joka ei inuiitin kielellä tarkoita mitään. Kylä sijaitsee tiettömällä alueella, ja ainoat liikenneyhteydet ovat vuosittaisen yhteysaluksen lisäksi lentokoneet. Kylän läheisyydessä sijaitsee Pangnirtungin lentoasema.